qundao/data-zh-poetry huggingface dataset:
古怨辞九章·其三
作者：姚燮
朝代：清
体裁：古风

草木有脆坚，恨侬不能辨。禽虫有丑妍，恨郎不能选。
古怨辞九章·其九
作者：姚燮
朝代：清
体裁：古风

欢来风匆匆，欢去云迢迢。来往有准期，不如江上潮。
古怨辞九章·其二
作者：姚燮
朝代：清
体裁：古风

要侬多甘言，得侬不值钱。明月照大雨，明镜能上天。
古怨辞九章·其五
作者：姚燮
朝代：清
体裁：古风

酽茶色如酒，饮之难醉人。圆转不肯住，奈尔车边轮。
古怨辞九章·其八
作者：姚燮
朝代：清
体裁：古风

谁谓石性坚，糜之可成粉。早知无舵船，不如骑马稳。
古怨辞九章·其六
作者：姚燮
朝代：清
体裁：古风

弃侬如朽木，春来能生稊。爱欢如水深，水底有浊泥。
古怨辞九章·其四
作者：姚燮
朝代：清
体裁：古风

侬心一寸血，思欢易枯竭。扬火烧雪山，能到几时热？
古意
作者：姚燮
朝代：清
体裁：古风

红药妆慵青杏孕，暗雨难瞒夜鹃听。灯唇玉虫含灺光，借作朝晖慰春病。贮人深恨楼最深，深心苦向深樽沈。隔帘山眉惨凝黛，下使大江横怨阴。子夜罗裳变商拍，枉乞烟丝系兰魄。屏风三重镜一尺，东西鸳鸯花界画，天上人间苦多夕。
古意同潘丈论诗三章·其一
作者：姚燮
朝代：清
体裁：古风

飞想越珠海，城阙金参差。仙姝倚高碧，华氅冰雪肌。妙丽不可竟，一一天人姿。就神欲与语，波云忽掩回。若花在烟雾，但许迷离窥。坚情守不敝，所愿讵终违？丹籍注名姓，亦自凡庸基。惜哉阮与刘，中道赋来归。天台削千仞，桃叶空葳蕤。
古意同潘丈论诗三章·其三
作者：姚燮
朝代：清
体裁：古风

客心寡欢偶，恻恻惟自知。登楼望明河，月色澄肤肌。凉衾烂水色，独宿情不怡。抚弦再三弄，求凰声郁伊。此曲倘绝和，誓志安能移？夙闻西家女，重闼深孤栖。娟妙少俦匹，掺手工杼机。天吴簇古锦，不织鸳鸯飞。愿言致区区，毋令长相思。
古意同潘丈论诗三章·其二
作者：姚燮
朝代：清
体裁：古风

春华绚郊甸，粉黛屯如云。丹舆冠恒饰，来自谁家门？道旁驻行辔，睨想神先醺。群婢掖之出，下车偏逡巡。高鬟灿金凤，炙日流浓芬。作态自矜贵，气铄诸女群。迫视眉辅间，拙丑难具论。庸流寡真目，意羡还效颦。一日遍城户，旧饰翻巧新。俗尚信易溺，谁复守其真？
古意有赠五章·其一
作者：姚燮
朝代：清
体裁：古风

绮岁日迁逝，犹此飘流中。两腑积深语，仓卒难为通。开樽且谋醉，愁酌无悦容。湖波乱落叶，薄袂当夕风。倚阑盼遥宇，四散多离鸿。秋云拨天翳，侧叶怜偶逢。巢凰自桐峄，下上声雍雍。
古意有赠五章·其三
作者：姚燮
朝代：清
体裁：古风

平生寡依适，憔悴同灵均。众芳弃蓠茝，佩此崇兰芬。委情在夙昔，结思何因温。扬媚烁朝露，荡采羞夕雯。但觉耳目间，闻睹皆善因。悬望久中觖，微意敢重申？合为水中月，散为风中尘。
古意有赠五章·其二
作者：姚燮
朝代：清
体裁：古风

强愁作欢笑，益便心腑摧。相依未能久，不如行早归。吴城满秋草，江溆含夕晖。荷华已零落，败叶风犹吹。鸳鸯自有巢，护霜苦无衣。澄心但可鉴，訾彼明月亏。月缺当再圆，昧心谁能知？
古意有赠五章·其五
作者：姚燮
朝代：清
体裁：古风

微雨飒中夜，篝火凉无光。兰帏坐依倚，帘桂生静香。旧情理絮絮，感至还激昂。不知清泪流，但觉依淋浪。片帆下湖溇，明日天苍凉。纵有九曲珠，难穿宛转肠。已矣弗复言，言之心摧伤。
古意有赠五章·其四
作者：姚燮
朝代：清
体裁：古风

百端悟浮绮，动止益整脩。讵邀旦莫怜，未豫空谷谋。杨华作萍叶，在水谁见收？回潮听所狎，饥唼多閒鸥。鸥飞去飘瞥，大江倏已秋。风烟荡千里，澒洞将无留。安能选时地，一舸偕之游。
古树
作者：姚燮
朝代：清
体裁：古风

巨根穴万蠹，支干蟠九虬。坚挠石为辅，丛灌斤未脩。太精旁溢怒，元气中含幽。下细乱黄发，上肿悬碧瘤。云颠堕神鹤，月黑啼鬼鹠。过墙忽拄地，杂木森相纠。离离络藤藓，俯发还仰收。柯裂洞尻腹，势侧穿角䚧。白昼起龙蛰，阴火随雹流。轮囷之所荫，其翠可一畴。空山任偃蹇，禀性殊劲遒。大栋倘有需，来当与子谋。
古洞房曲
作者：姚燮
朝代：清
体裁：七言律诗

七宝流苏灿洞房，帘栊翡翠帐鸳鸯。碧天三五圆今夕，春梦温柔隶此乡。紧露束灯花滟滟，幽风汎瑟玉锵锵。搜罗万国真仪采，恩命西瑶拜寿觞。
古诗二章简阮训张培基·其一
作者：姚燮
朝代：清
体裁：古风

士在草莽中，嗒已乏生气。委恃孤心劳，欲救万形敝。捍无峻石门，转为贱者隶。荆榛漫大山，谁复辨荃蕙？元历周五行，衰旺迭相帝。金水防忒差，孛罗敢乘沴。命脉存文章，古哲赖之裔。精灵充六虚，老死罔能翳。智力供雕刓，声名极危厉。当使今日情，可发后人涕。
古诗二章简阮训张培基·其二
作者：姚燮
朝代：清
体裁：古风

蚓蝼各埃壒，栖无同命虫。行止有大窒，冻饿犹小穷。六翼生吾臂，讵遂快其翀？庶于广漠天，一试高寒风。峨峨万仞青，世眼惊华嵩。谁搜酝酿气，上翊云雷功。东旸未腾海，壶峤晖先红。安知颓景愁，已伏弹指中。宝镜受鉎涩，可弃等顽铜。幸兹接群听，有耳非竟聋。
古风
作者：姚燮
朝代：清
体裁：古风

闭门三年，读书一编。出门千里，三年未已。作赋何必邹枚才，相马何必黄金台？玉真洞府闭丹灶，但有老鹤眠绿苔。青琴毛女已头白，丹邱先生胡归来？强筋能挽弓，不如马力健。倾瓢泻海水，那知井波羡？大布可暖锦缯贱，仰天呜呜泪如霰。
召伯埭
作者：姚燮
朝代：清
体裁：古风

澄澜上照天生波，宿雨未尽云挼摩。舟行清晓若秋晚，凉意得自湖风多。烟声槭槭暗低苇，露光泛泛明初荷。回堤树蔼与平接，直疑水远无坡陀。飞鹇翔鹭望中没，帆影瞥又樽前过。归人览物感无涘，曷暇吊古东山阿？
台城路
作者：姚燮
朝代：清
体裁：词

露台高筑鸳鸯宅，三层鬟华天上。小玉才情，飞琼年纪，十二雾鬟风氅。银笙叶唱。惹扇底眉飞，灯边愁荡。洞户桃花，一千年别可无恙。半栏碧霄星斗，恰彩云断处，丽月延赏。绿桂回鸾，红蕉剪幅，描出美人娇样。慢斟翠醠。恐曲罢游仙，万重风浪。醉也如何，淡烟笼缬幌。
台城路·听秋馆夜集赋柝声
作者：姚燮
朝代：清
体裁：词

吟窗万籁沉虚肃。柝声更传何处。巷冷风酸，街荒月黑，关尽几家门户。梦边细数。但近杂檐铃，远掺谯鼓。独影苍茫，拥肩须怯露行苦。还堪此时情绪。负囊寻店客，相逐来去。过树鸦疑，迎灯犬警，画出凄凉图谱。离心碎否。念白帝秋屯，玉关冬戍。断驿残星，有人愁到曙。
台城路·寄怀周澹岩
作者：姚燮
朝代：清
体裁：词

香昏花暝帘初卷，我怀故人今夕。西荡吴云，南飞衡雁，千里月斜天白。梦寒欲涉。奈龛赭门高，大江中划。汐气平横，一城芜柳黯烟色。迢遥兮不可即。旧情谁与诉，空自横笛。幔阁秋凉，剪灯话雨，记听青萝残滴。闲消剩息。只蘋叶风漪，鲤鱼红帛。拍尽阑干，露华衫上湿。
台城路·张次柳公子花影庵填词图
作者：姚燮
朝代：清
体裁：词

翠薇信阻红蘅远，谁问客怀孤峭。鹤下云间，舟回剡曲，赢得开樽一笑。风流玉照。况南浦能歌，王孙年少。醉倚青灯，夜来愁我梦芳草。相逢犹恨未早。爇檀重展卷，差慰孤抱。明月斜时，纤莺睡后，伴个吹笙鬟小。春韶易老。莫寸许柔肠，露缠烟袅。且贳蠡船，去歌新水调。
台城路·灯影
作者：姚燮
朝代：清
体裁：词

凤凰城阙疑天上，荡摇万千星影。射树乌啼，照山黛媚，此外水烟平凝。迢迢隐隐。恰江月初沉，夕风未紧。添写秋痕，藕田一曲响笭箵。看伊颤红晕绿，似萤流空际，明灭不定。水角窗移，柳阴帘闪，怯否露凉云冷。碧蛾飞尽。问几处歌阑，几人酒醒。佛阁钟高，斗斜银汉迥。
台城路·登天封寺浮图绝顶
作者：姚燮
朝代：清
体裁：词

相轮七转盘梯上，奇观千里来逼。似水疑云，非天即海，一色缭青萦白。城岚四接。认万瓦烟浮，六门潮抑。落照微茫，数鸿如墨点遥夕。心悬若与俱堕，问红灰劫换，谁画金碧。花架鹰稀，萝巢鸽怖，藓字残碑都蚀。锒铛响寂。剩羊角风高，送钟迎叶。仙梦今宵，五星和露摘。
台城路·越江舟中怀归
作者：姚燮
朝代：清
体裁：词

还家转又辞家去，行时便期归早。箬雨今船，檐风昨枕，秋思较量多少。征鸿满道。已衰尽江天，旧时芳草。怨笛谁家，更来吹得柳枝老。依篷何限寂峭。短檠愁不寐，乡梦偏到。紫蟹黄菰，白头青鬓，赢却开樽一笑。寒芦战晓。且健趁西风，放回行棹。海角城山，乱云昏未扫。
叶二十六元坊招饮城东酒垆赏菊醉后成歌同董鋆作
作者：姚燮
朝代：清
体裁：古风

乱云过屋风吹花，壁间舞袖生槎枒。蘸香入酒雨气涩，溜影上烛冰柱葩。烛红酒碧对空阔，窈天冥地烟为沙。凄然秋思感木叶，海羽激堕城头鸦。亭亭人影我独瘦，侧侧鬓影交回遮。八弦泠泠双琵琶，曼响不使搀淫哇。青雕厉汉猿啼巴，中郎之女工胡笳。洞天葳蕤春桃斜，明珰美人骑仙麚。恼公怨别驹在野，我醉其间清泪洒。三年乱离无此醉，亦有醉时一樽寡。眼中人皆可怜者，疏发看成柳丝把。霜枝露叶与陶写，寸寸秋心怯相惹。绕门蟋蟀嘶露苔，仰看银河斗星赭。斗星荧荧光照斝，斝底青矑乱姚冶。青矑一瞥花转明，隔弦瑟瑟花能声。花颜斗烛人斗酒，花姿人面交微赪。三霄闭籁气正泬，万树不雾江方晴。收筵止曲已中夜，猝来冷蝶窥残檠。阑干琉璃屏水晶，主人送客开茶罂。三瓯五瓯解我酲，帽插一尺鸳鸯茎。凉飔到幕彯垂璎，了参平等摄诸妄。事何枯菀何辱荣，出门茫茫夜沈沈。澹月衔岫钟初鸣，今夕之乐乌乎情？作诗投我二隐子，其调疏肃意则深，为我谱入渊明琴。
叶山人以诗寄怀次韵代柬
作者：姚燮
朝代：清
体裁：五言律诗

长流漂弱絮，谁复主西东？野阔收残日，莺孤怨晚风。荒园苔羃径，病女首飞蓬。愿结渔家社，矶南理钓筒。
叶舍人以张际亮旧赠王石谷画属题
作者：姚燮
朝代：清
体裁：七言律诗

闽海翩鸿瞥已沈，摩挲此画等遗琴。九原风雨悲京兆，一㡧云烟感石林。妙墨合收长物志，尺缣中有故人心。客窗那复吟樽共，我亦凄然涕不禁。
司徒庙古柏
作者：姚燮
朝代：清
体裁：古风

司徒庙前四古柏，谓是禅木同云亭。森然遥见数里外，入耳已得风涛声。荒烟匝院蔽高日，碧苔满地埋浓馨。大者劲立直兀兀，高二千尺通青冥。穹圆华�四周出，蕤如玉盖垂葆缨。向南一树更骄强，顶脉缘踵无一平。纠麻裹葛极坚致，体则为竖纹则横。墙西一树或非树，鳞爪屈诘头峥嵘。向空腾掷待龙斗，雷雨退避无能撄。其一空洞久槁死，樛枝旁出何英英。梢将西挺更东折，势已顺落还逆萦。低垂众柏亦葱茜，但许环侍同儿婴。地气盘礴固能厚，天工游戏殊无情。当有精气与流贯，千秋万载常青青。忆昔司徒佐炎汉，西南赤甲骄连营。左岑右马互犄角，北平河上无偃旌。可怜勋业等摧朽，滹沱大树随飘零。为抚此树拜遗象，今我吊古心怦怦。诸葛祠堂石碛坏，通天楼观铜盘倾。留兹躯骨尚雄伟，安见土木非神明？遥岚渐向溟渤夕，狂飙忽复虚空行。咄嗟舍去不复顾，苍云肃肃啼巢鹰。
合丈八笺四纸画一巨梅七日而成
作者：姚燮
朝代：清
体裁：古风

前身结屋罗浮隈，大梅先生胸有梅。胸中梅花第一树，结雪为骨冰为胎。出山喜遘玉堂客，入劫惧染萧州埃。空天堕蝶亿万万，地气下吸成苔莓。江城上元春灯辉，遍悬火齐雕明瑰。渊阗羯鼓动九巷，革声排荡神枢雷。夜中急雨打凄艳，静月独向吾窗窥。窗前老桕百尺竖，祥雯荫屋青离披。中巢一鹤翅轮大，千年顶结朱砂堆。神清不受太古障，锵我琴韵生玉哀。我方沈思入䆗窱，珊瑚莽作枯朽摧。缭根细网白非铁，万廉如罫龙绡裁。藐姑含睇翩其来，置酒招坐金银台。似愁六合阳易遁，索我始气嘘残灰。踌躇半晌臂忽动，海眼痛扫玄阴开。蛟螭生狞起战斗，风云离合难寻猜。星精耿落真宰手，石壁倒挂天堑眉。七日来复见消息，十年积愤供发挥。回看墨瓮等枯井，巨毫秃尽髯䯱䰄。事关性命不关技，国之桢干仙之才。扫堂代几尚嫌窄，苦我背偻袜不鞋。人间脂粉听狼藉，操此笔者今还谁？维时凤历正寅始，各搜妙想誇谲恢。悔无实际托根蒂，精华飘散何由追？而我闭门独成此，直令众象惭芳菲。庋藏安肯赠庸俗，悬同北斗争崔嵬。不同北斗争崔嵬，拉杂烧之亦所宜。尔魂定去华岳顶，莲舟太乙同因依。啼饥怨冻满天下，被尔煦妪无穷期。否则守尔寒瘦态，屈体仍作空山魁。荫我前身旧住屋，如桕荫我今屋楣。屋中丹炉尚无恙，向平累毕吾当归。
同侄孝廉际唐饮族兄给谏庆元寓馆二章·其一
作者：姚燮
朝代：清
体裁：五言律诗

万千人海内，自有一家亲。汎滥樽前月，商量溪上纶。持躬期志节，久宦适清贫。祖训遗杅在，儒风此未湮。
同侄孝廉际唐饮族兄给谏庆元寓馆二章·其二
作者：姚燮
朝代：清
体裁：五言律诗

在客惟资友，相依况弟兄。阿咸翩后秀，亦自泥深情。但遂穷居乐，谁卑贱士名？迟徊吾已醉，起挹夜光清。
同六妹李姬侍母自兰江放棹至茅山庙进香得诗三章·其一
作者：姚燮
朝代：清
体裁：七言律诗

柳界天空独桨行，暮春江水气能清。碧山傍旭延初暖，黄鸟当风递暗情。倚担烟心明韭色，跳鱼舵尾杂茶声。何年翠箬青竿愿，抵此浮家一舸轻。
同六妹李姬侍母自兰江放棹至茅山庙进香得诗三章·其三
作者：姚燮
朝代：清
体裁：七言律诗

渐闻疏梵出云中，栝柏交天线岭通。方丈楼台龙首冠，维摩眷属佛心同。坐收岚气东南翠，归撷林花踯躅红。差喜慈亲行尚健，不须扶杖唤村童。
同六妹李姬侍母自兰江放棹至茅山庙进香得诗三章·其二
作者：姚燮
朝代：清
体裁：七言律诗

海云东指故乡遥，传说烽烟近未消。且学渔歌娱白发，漫分湘怨托青苕。水阴紧翠缠斜燕，萍隙疏鬟入细潮。眼及春晖浮四野，平安行乐尽堪骄。
同冯广文登府饮月湖寓楼
作者：姚燮
朝代：清
体裁：五言律诗

携尊听我歌，清泪敝裘多。去水去帆急，高云高隼过。天催残日尽，人奈鬓丝何？未分猿招隐，空山种薜萝。
同厉三叶十八泛白湖作
作者：姚燮
朝代：清
体裁：古风

乱云浴水天嶒崚，平湖黤黯光不青。群山绕篷变酒色，荻芦风过如雨声。疏钟松杪僧楼夕，鸦点含烟散浮碧。菱丝牵橹入盘峰，背峡赪霞花洞辟。空明切地浮皑皑，北湖水尽南湖开。绿莎罨岸万楸合，鸾镳飒沓龙媒来。相逢下马喜不速，入筵三罄春杯绿。西日回光东雨飞，为整鹍弦拨红玉。苍黄互合莲华摇，山君含睇萝狖号。弦声雨声两迫绝，余亦和之�臂笛。主人胡为愁忽交，手挥涕泪歌宝刀。樊榭山人更奇绝，以箸击节髯萧萧。虻听蚊视嗤大块，气浮东海抑六鳌。胸臆所在真宰泣，讵以成败论逸劳？浩然悯视人间世，瀰漫大梦沈不嚣。飙轮忽转游氛消，银河月朗中极高。且尽壶觞乐今夕，安庸击楫增郁陶？
同厉三志卢大漘酌性公总持丈室
作者：姚燮
朝代：清
体裁：古风

人天香饭林，斗室瓮中月。是于六根外，营此狮子窟。城山缭翠屏，晚浦雨初歇。低云包钟声，不使散蓬渤。置筵松下堂，苾然茗浇饽。细糁成雪花，腻我唾衫滑。风摇烛渐微，人影向烟没。继爇光明镫，听龙语空钵。斯时屋楞间，雾海正辽阔。略见窗隙澜，摇动绣幡活。下有掣浪鲸，上有睨霄鹘。师持金刚宝，智慧炯毫发。授客定止心，邀坐大津筏。诸君非木偶，有狂胡不发？缚身苦众魔，谁能断手辣？愿以舍利坚，琢为我诗骨。了此半偈参，在胸已无物。讵忧山鬼睇，来蛊居士佛。
同厉云官李宗沆许鲲东园看梅还道谒史阁部墓
作者：姚燮
朝代：清
体裁：古风

新蘼一剪如湘绿，贴水楼台气华缛。翾风含媚宋祎舞，麝幛珠尘压金谷。忽交低干乱当路，乍有横枝远窥竹。挼摩日气益秾厚，爱惜春心犹蕴蓄。孤亭迥出万花上，六代江山得归束。置身霞杪寻禽语，绀影浮浮动巾服。八貂列座宴明月，谓昔文章著名宿。阑珊鹤背霜天篴，一鬨倾城聚车毂。纷纷舆皂杂呵詈，安得清樽洗花辱？相将舍去觅幽邃，咫尺忠祠在城曲。墓门落日满苔棘，亦有疏花汎林玉。撑云铁骨老弥劲，饮露冰魂瘦难斲。空庭凄尔无人问，谁荐寒泉等秋鞠？园丁矍铄面垣立，手把长镵种薹菔。我来看花兼吊古，摧恻南朝失偏局。高刘有灵或未死，应愧公前丐残馥。隔烟回望东园路，尚拥簪裙似汀鹜。安知昊宰真消息，不寓纷繁寓沈穆。
同厉山人出凤山门憩栖霞小筑复自凤麓庵后山游万善寺静修庵诸胜
作者：姚燮
朝代：清
体裁：七言律诗

山灵不避人迹到，谓来游者皆宿缘。苔光无腻知麋径，云气能祥即佛天。净域林泉通一族，元灯幽閟泄千年。凤城键早归不得，共借檀寮僧榻眠。
同厉志罗以智苏惇元叶元阶游七宝山登大观台作三章·其一
作者：姚燮
朝代：清
体裁：古风

阴苔閟厓磴，古级天所成。滃然散云叶，袭我衣裾馨。仰首见崇柯，桂树吐繁英。落日远相射，虚潭浮莹莹。馀辉散高壁，佛阁敞四楞。天风动萝带，吐纳钟梵声。游籁忽归寂，壑气早就冥。已无紫阳客，谁叩元关扃？
同厉志罗以智苏惇元叶元阶游七宝山登大观台作三章·其三
作者：姚燮
朝代：清
体裁：古风

蹑足更无上，万象归一台。大风起何涘，荡我胸衿开。江湖态时变，云鸟赴其机。木叶在空阔，落久犹纷飞。明日对尊酒，歌笑吾知谁？茫茫古人迹，视此犹尘埃。驰欢恋白日，来者亦可哀。苍烟未平合，倏已沈短晖。眷言二三子，去去将奚为？
同厉志罗以智苏惇元叶元阶游七宝山登大观台作三章·其二
作者：姚燮
朝代：清
体裁：古风

搜烟入虚壑，灵草多菌芝。日霜未相蚀，经秋含绿蕤。天光细如线，宛转岩隙垂。翔禽影忽掠，人语虚无吹。通明达真地，意坦行忘危。崖藓触巾帽，碎影还扑衣。径转得平壤，四望空所依。峰峦尽低俯，不顾流云驰。窥林见城郭，或疑人民非。安得驾麋鹿，乔佺共遨嬉。
同友人听叶十五元封弹琴其姬人以琵琶筝瑟等和之赋赠长歌
作者：姚燮
朝代：清
体裁：古风

四月之杪樱桃红，初荷叶绿当南风。岂在玉关在金谷，脆何如燕悽如鸿。转如翡翠狎兰语，阑干一重烟一重。远移瑶思入天际，白云挂眼疑湘峰。主人袷衣踞中座，侍有鬟者鬟珑璁。花影忽从屏角转，黛气不与帘丝通。但见粉墙万筱绿，贴我薄袖摇青葱。使人心作寸寸水，旖旎到极非人工。党家销金乃瓦子，若令狐氏真英雄。君弦一坠变大石，日方未西愁曲终。起注壶酒竭一海，令臣绮想于斯穷。昨宵襆被湖上寺，水天梦醒闻有钟。年华浩荡逝以瞬，枯寥者佛吾愿佣。安知色欲两天界，真梵不毁摩夷宫。远杨撒地青濛濛，湿岚生缛晚将虹。馀音抗激益纡促，回飙万里惊弱蓬。四十九弦一抹静，客犹兀坐神肃恭。口瘏手棘遍巴里，曾不自谅为蚓蛩。技于所至神可通，区区况在凡耳聋。携灯过湖星满渚，只怨渚上无芙蓉，何以媚我骚之胸？
同叶上舍元址读书观海卫回龙庵两月揽景兴怀托以歌咏无伦次也共得二十六章·其一
作者：姚燮
朝代：清
体裁：古风

荧荧孤灯光，兀兀两人影。万竹环屋喧，风止亦不静。君心薄九霄，我怀落千顷。我为朱鳞翔，君为元鹤警。阊阖摩云旓，其光动瀴溟。斗阁绝缘依，坐有六合迥。敢作虚无逃，相期在素秉。帘影转绿萝，夜气极清耿。
同叶上舍元址读书观海卫回龙庵两月揽景兴怀托以歌咏无伦次也共得二十六章·其七
作者：姚燮
朝代：清
体裁：古风

伶部无瓠巴，筝琵满天下。钟子独抱琴，流汗面如赭。长霄回夕风，奔尘轶空马。麒麟困盐车，趗趯在郊野。龙门惭腐刑，文君泣新寡。宜哉面壁呵，先有问天者。
同叶上舍元址读书观海卫回龙庵两月揽景兴怀托以歌咏无伦次也共得二十六章·其三
作者：姚燮
朝代：清
体裁：古风

起立冠三弹，仰视白云竦。下谷多椒兰，未秋已荒茸。潦落不足悲，片语守郑重。纤手看如荑，但为七弦宠。七弦无滥音，其哀入邱垄。似有玉貌人，秀骨作山耸。被之青萝衣，凄凄伴吟蛬。
同叶上舍元址读书观海卫回龙庵两月揽景兴怀托以歌咏无伦次也共得二十六章·其九
作者：姚燮
朝代：清
体裁：古风

雏僧抱石瓮，投我新熟醅。佳客得元亮，共此清樽开。高鸟窥重渊，恋影故迟回。龙潭一片云，不放西山来。陶然各含醉，两心同无猜。
同叶上舍元址读书观海卫回龙庵两月揽景兴怀托以歌咏无伦次也共得二十六章·其二
作者：姚燮
朝代：清
体裁：古风

孰铩危巢鸾，还絷涸泽龙。白日不还寿，阅世情已穷。抱怀一寸腑，格之天可通。胡为镜在奁，与照皆濛濛。草木有光彩，川岳难恃功。至圣习食息，下视愚民同。轩轾讵因貌，静当叩其宗。
同叶上舍元址读书观海卫回龙庵两月揽景兴怀托以歌咏无伦次也共得二十六章·其二十
作者：姚燮
朝代：清
体裁：古风

弱年惯閒惰，每以书为仇。遂使枵腹人，常匿声名羞。木叶复将下，已非前岁秋。岂真吾发华，在镜青常留。飘风不自警，去水同悠悠。与为伏井龙，宁为耕田牛。
同叶上舍元址读书观海卫回龙庵两月揽景兴怀托以歌咏无伦次也共得二十六章·其二十一
作者：姚燮
朝代：清
体裁：古风

五日不出门，田禾多茂滋。养理犹养禾，既硕人不知。粪溉有恒例，尤慎初秧时。未闻恶草青，可假良苗姿。委命听荣悴，功用天难施。
同叶上舍元址读书观海卫回龙庵两月揽景兴怀托以歌咏无伦次也共得二十六章·其二十三
作者：姚燮
朝代：清
体裁：古风

梦醒得明月，照见瓶中花。略有岚气微，笼之如薄纱。披衣坐相对，坐久月复斜。远从隔屋溪，去照新绿葭。葭南出孤树，树上孤巢鸦。鹭飞偶拍拍，鸦警同呀呀。寓物有灵境，难为昧者誇。
同叶上舍元址读书观海卫回龙庵两月揽景兴怀托以歌咏无伦次也共得二十六章·其二十二
作者：姚燮
朝代：清
体裁：古风

阑暑收远林，晚衣称絺葛。独携羽扇轻，开窗面清豁。修篁皆下垂，静气以心掇。偶来汎汎风，荡为水云活。孤蝉何不劳，入夜尚相聒。仰指群星繁，能让大河阔。吾意有美人，援琴在天末。
同叶上舍元址读书观海卫回龙庵两月揽景兴怀托以歌咏无伦次也共得二十六章·其二十五
作者：姚燮
朝代：清
体裁：古风

日暮叩柴荆，良友偶来过。爱此荷叶香，置酒溪南坡。有荷不能花，有酒亦未多。且随水鸟閒，溪上同婆娑。蜻蛉十百飞，织荇如织罗。微风开荇丝，倒见山嵯峨。
同叶上舍元址读书观海卫回龙庵两月揽景兴怀托以歌咏无伦次也共得二十六章·其二十四
作者：姚燮
朝代：清
体裁：古风

颇动怀乡心，昨夜梦乡里。梦见城中云，下照大江水。江屋如渔台，芙蓉间兰芷。春露晨有香，秋霜夕生绮。自我二月行，西风近将起。鸥鸟怀故人，时窥旧凭几。且作慰远书，缄之浼红鲤。
同叶上舍元址读书观海卫回龙庵两月揽景兴怀托以歌咏无伦次也共得二十六章·其五
作者：姚燮
朝代：清
体裁：古风

口舌相击掊，其伤已在性。未闻衍髡才，可夺六经柄。与子共敦勉，止水相其定。大小千万潭，月无二天印。持枢非至中，师商有同病。须知虮虱微，亦禀于穆命。
同叶上舍元址读书观海卫回龙庵两月揽景兴怀托以歌咏无伦次也共得二十六章·其八
作者：姚燮
朝代：清
体裁：古风

世多不平事，天意难遍雠。已有风雨声，飒飒生梧楸。万鸿下寥阔，静女方闭楼。低蹙蛾眉青，黯若枯猿愁。赴选供下御，六宫迥无俦。颇怜西家施，逝作江湖游。
同叶上舍元址读书观海卫回龙庵两月揽景兴怀托以歌咏无伦次也共得二十六章·其六
作者：姚燮
朝代：清
体裁：古风

开卷得其益，掩卷还相忘。安使虚堂隅，皭然来清光。大川有龙宅，百宝坚閟藏。红为火齐丹，白者明月珰。间以水佩青，世可无珩璜。启缄听其择，暗欲难餍偿。愿罗天隗奇，包以心混茫。
同叶上舍元址读书观海卫回龙庵两月揽景兴怀托以歌咏无伦次也共得二十六章·其十
作者：姚燮
朝代：清
体裁：古风

在昔东倭军，乘虚寇孤县。竟沦蚩蚩氓，下等蝼蚁贱。甲运三元周，太平遂初愿。山川明誓存，煌煌铁为券。干戚张列营，尚有蜃气变。且移伏波柱，砥此万里甸。
同叶上舍元址读书观海卫回龙庵两月揽景兴怀托以歌咏无伦次也共得二十六章·其十一
作者：姚燮
朝代：清
体裁：古风

中夜立殿中，佛灯黯将灭。露下蝙蝠飞，触幡动骚屑。四壁多莓苔，静有古芬结。遘此万象凝，寸心夐与绝。泠然疏磬声，随风散寥泬。
同叶上舍元址读书观海卫回龙庵两月揽景兴怀托以歌咏无伦次也共得二十六章·其十七
作者：姚燮
朝代：清
体裁：古风

闭之重帷深，羞涩等新妇。恨因蚕织工，终身役其手。阿姑年过笄，独处尚无偶。对镜有惭颜，未敢訾父母。春棠发野枝，语以海鸟丑。所值皆自天，东风究何负？不平徒用伤，时命本难苟。未闻唐虞朝，庙堂重骍牡。供佛有薄田，居僧皆习农。每以经课馀，共出田亩东。田麦三尺高，田禾水瀜瀜。垂垂大袖衣，时纳山花风。岂必千仓箱，中岁愿已丰。庶几疏食安，不作沿门佣。
同叶上舍元址读书观海卫回龙庵两月揽景兴怀托以歌咏无伦次也共得二十六章·其十三
作者：姚燮
朝代：清
体裁：古风

陵上松柏青，群鹰据之巢。健羽能击风，讵畏秋声高？平坰产无兔，燕雀难为饕。睥睨空濛间，积心亦已劳。何如饮露蝉，不识秋叶彫。遗蜕归自然，灵气还逍遥。
同叶上舍元址读书观海卫回龙庵两月揽景兴怀托以歌咏无伦次也共得二十六章·其十九
作者：姚燮
朝代：清
体裁：古风

云姿弄天表，海气为一清。目因细书倦，养以山光晴。山如素心友，但向吾几横。况有友如山，对睐常青青。至澹不习媚，至乐无匿情。萧然一室中，两榻同一檠。
同叶上舍元址读书观海卫回龙庵两月揽景兴怀托以歌咏无伦次也共得二十六章·其十二
作者：姚燮
朝代：清
体裁：古风

拂拭古剑光，莹若秋潭波。与君佩腰带，百年无灭磨。美人善窈窕，含睇山之阿。山下夫君归，高马冠峨峨。不唱秦女休，不弹箜篌歌。葹草有苦心，罥以千尺萝。季伦弃西市，珠玉今谁多？杯酒犹未寒，凄尔须发皤。相持永矢怀，往撷南涧薖。
同叶上舍元址读书观海卫回龙庵两月揽景兴怀托以歌咏无伦次也共得二十六章·其十五
作者：姚燮
朝代：清
体裁：古风

赫何云爞爞，林鹳方仰鸣。瞻彼五母鸡，未肯负雏行。桔槔卧深樾，水涸烟草青。氐房入朝宫，群有咨嗟声。二苧欲垂子，桐葩正含赪。愿以银潢流，普作甘澍倾。
同叶上舍元址读书观海卫回龙庵两月揽景兴怀托以歌咏无伦次也共得二十六章·其十八
作者：姚燮
朝代：清
体裁：古风

一雨过城去，蛙声已盈屋。渐茁新竹枝，来照佛面绿。羁人爱凉爽，移书就檐读。庭西累累梅，喜有半林熟。邻翁来叩扉，携蔬劝醽醁。顾视眉辅间，喜气隐相属。
同叶上舍元址读书观海卫回龙庵两月揽景兴怀托以歌咏无伦次也共得二十六章·其十六
作者：姚燮
朝代：清
体裁：古风

一摘蔓篱豆，再摘垂墙瓜。顾彼屋角榴，纷纷尚含葩。晚食坐轩牖，不厌儿童哗。飞萤偶来停，一鹊犹喳喳。海月向东吐，树影山同斜。虽无疏襟风，露气清可嘉。笑语且迟寐，远唱同咿哑。
同叶上舍元址读书观海卫回龙庵两月揽景兴怀托以歌咏无伦次也共得二十六章·其十四
作者：姚燮
朝代：清
体裁：古风

因其独到心，著为独造辞。寸心即寸天，搜刮神鬼思。可辟万古灵，未敢石匣私。汉人撰石鼓，何与皇周岐？韩苏且蒙障，群儿宜受欺。日月悬诗书，讵尚岣嵝奇？
同叶上舍元址读书观海卫回龙庵两月揽景兴怀托以歌咏无伦次也共得二十六章·其四
作者：姚燮
朝代：清
体裁：古风

海气含夕晖，赪然照东岫。谁怜孤树枝，对我病颜瘦。天造无至平，耳目有奇彀。当借禅缁书，缄心习无漏。蹊南归倦樵，草动出鼯鼬。欲摄晻薆思，移之入苍秀。
同姬人饮酒竟日得诗五章·其一
作者：姚燮
朝代：清
体裁：古风

闲坐真吉祥，禅心眷眉黛。黛色疏晓烟，其秀入横睐。善会道何弛，不屏尘自退。诮彼春桃姿，赪白苦雕缋。心醺不资饮，饮亦不辞再。空檐无鸟喧，悠然碧山对。
同姬人饮酒竟日得诗五章·其三
作者：姚燮
朝代：清
体裁：古风

缄足不出户，两日如蛰虫。转觉静后思，触处皆玲珑。造化不遗琐，纤钜同一工。倘疑翠毛绿，何以珊瑚红？证解不在多，畅然发其蒙。堂坳有浮芥，廓之江海空。
同姬人饮酒竟日得诗五章·其二
作者：姚燮
朝代：清
体裁：古风

晨飔动兰叶，向背无穷妍。纤纤阶下虫，飞飞来与怜。园英迭荣悴，流光几盛年？千秋期素心，瑶瑟方上弦。瑟虽可写心，至处难尽宣。一粲举杯酌，真气流醰然。
同姬人饮酒竟日得诗五章·其五
作者：姚燮
朝代：清
体裁：古风

惜无明月光，来照此时影。乍有绵绵香，得气似藻荇。万喧归一恬，初夜极清耿。残雨飘梧枝，玉屑溅苔井。漻漻太古天，疑非坐人境。引慧无滞谈，诗意颇资领。
同姬人饮酒竟日得诗五章·其四
作者：姚燮
朝代：清
体裁：古风

高风自栗烈，挹之吾知和。沄沄玉镜光，摇动春江波。开窗放天影，莹若新濯罗。澄想有馀隽，写以低声哦。两心各夷惠，爱正情无阿。酒尽不识醉，宁复思其他。
同孙日萱沈肇熙吴大田厉云官小集裁杏馆四章·其一
作者：姚燮
朝代：清
体裁：五言律诗

短夕抵千金，幽兰聚一岑。帘开花气入，月满酒杯深。放废同閒蝶，缠绵寄古琴。旧时京国梦，相忆涕谁禁？
同孙日萱沈肇熙吴大田厉云官小集裁杏馆四章·其三
作者：姚燮
朝代：清
体裁：五言律诗

只看须鬓改，那复兴能豪？客有蠲琼襚，吾将买佩刀。东风如水去，北斗自天高。渚浅无芦叶，还愁散雁毛。
同孙日萱沈肇熙吴大田厉云官小集裁杏馆四章·其二
作者：姚燮
朝代：清
体裁：五言律诗

座上楚灵均，骚歌托美人。楠篁非故树，湘沅已残春。讵谓欢如结，端教恨有因。顾同千日醉，世事总非真。
同孙日萱沈肇熙吴大田厉云官小集裁杏馆四章·其四
作者：姚燮
朝代：清
体裁：五言律诗

奇气荡长风，沈酣此夜中。一樽浮易尽，万绪杳何穷？我辈犹悬瓠，天涯等寄虫。列屏花百碗，惭映酒颜红。
同家鸿焘万同年潮泛舟南湖登烟雨楼
作者：姚燮
朝代：清
体裁：古风

断芦杂树高下黄，阴天渲色如夕阳。远风吹云到湖水，水与云凝渟无光。楼台中渚烟荒荒，烟萝万仞石作墙。墙头栖乌噤风至，一飞群逐云头抢。水之所尽见孤塔，卓出万瓦城门当。移舟就渚客缘岸，导我曲折登楼望。以楼絜塔楼还昂，欲驾鳌势凌八沧。仙人鸾背玉箫断，有声不断渔舟榔。人天浩瀚恍重历，昨宵有梦浮衡湘。湘中之人善窈窕，其貌冰雪蓉为裳。招之或在君山阳，君山不见见鸿翔。鸿翔忽下觅栖宿，客亦心动思故乡。虚钟隐隐出遥寺，勃我胸臆同激扬。同俦促袂唤归去，留之亦得行亦强。寒天垂水生夕苍，日不见落月满塘。天云作敛水转白，水田坼划玻瓈光。二更月可照楼槛，兹楼曾倚人断肠。
同岑赓泛舟惠山观泉
作者：姚燮
朝代：清
体裁：古风

条风住夕春漪平，斜日在岸初草青。岚光睇水迤逦出，棹径贴鹭纡回行。渔帘薄飏酒旗色，僧市渐逼人语声。往溯林壑得幽邃，来与心目相纠萦。群树翠靓万茑络，苍然九叠张锦屏。洞云郁涧断梁暗，竹石扫翳虚廊明。披丛露坦得泉窟，地肺山腑归一经。众绿绕泉夺泉色，泉气上越光倍渟。莎根苔发数毫末，涨雨亢旱无涸盈。寒深忽觉秋气敛，静止若有天风泠。想当澄夜皎孤月，激濯钟梵成龙鸣。天生神瀵轶膏醴，金山以外谁夺名？陆仙卢癖久物化，后来酌者皆耳评。嗟余尘扰绝禅悟，徜徉聊结閒鸥盟。更援绝麓恣平眺，去鸟下上娱晚晴。江心悬碧倒孤塔，木杪空翠浮远城。畅延茗酌志鸿爪，明还去觅中泠亭。
同张徵君澹游蕊珠院分赋诸景仿六言七章 其一 方壶一角
作者：姚燮
朝代：清
体裁：六言诗

琪花入夜欲落，弱水经秋正寒。撷得凤巢竹实，去凭鸾背阑干。
同张徵君澹游蕊珠院分赋诸景仿六言七章 其七 小蓬莱
作者：姚燮
朝代：清
体裁：六言诗

举头有天外想，盥手读枕中书。鬼谷先生无恙，函关老子何如？
同张徵君澹游蕊珠院分赋诸景仿六言七章 其三 榆龙榭
作者：姚燮
朝代：清
体裁：六言诗

万片玉鳞已蜕，千年铁性成顽。谁与摩挲明月，可怜偃蹇空山。
同张徵君澹游蕊珠院分赋诸景仿六言七章 其二 圆峤
作者：姚燮
朝代：清
体裁：六言诗

紫盖自擎烟菌，青根谁割云肪？自古松乔有宅，至今秦汉无皇。
同张徵君澹游蕊珠院分赋诸景仿六言七章 其五 香月邻
作者：姚燮
朝代：清
体裁：六言诗

玉蟾一千年寿，银蝶三百树花。有影夜深在鹤，此枝春后无鸦。
同张徵君澹游蕊珠院分赋诸景仿六言七章 其六 海上钓鳌处
作者：姚燮
朝代：清
体裁：六言诗

黄阁风波万仞，丹邱云水一矶。其地八纮之表，斯人千载所希。
同张徵君澹游蕊珠院分赋诸景仿六言七章 其四 湛华堂
作者：姚燮
朝代：清
体裁：六言诗

至旷能容众象，太清不染纤埃。君是烟霞过客，我思水木清才。
同徐文学廷济月夜步海口旧战场作歌
作者：姚燮
朝代：清
体裁：古风

垒壁当关藓悽绿，野狸独窥空树腹。三更明霜作雪明，高压城门低压屋。城门断旗摇断笳，屋无人住无乌鸦。乌饥自啄海边骨，笳短能激风中沙。风吹云头星破碎，月穿海脊山昏斜。乱砾暗走警剽弩，丛荆忽白疑芦花。恍闻故鬼新鬼语，千里万里不见家。将军昔驻霹礰车，画鼓中营猿臂挝。揭竿待刃月氏首，抢岸拟沈车纽艖。五千校士一坑陷，蜑雨泊血尸如麻。贼酋锦袜头蒙幏，拆营造阁同浮阇。琉灯四檐碧光转，万燐影里悬荷茄。长柄九曲金琵琶，鹿姑肉袒歌咿呀。咿呀一声万燐黯，烟底殇魂飘冉冉。卖酒楼台死气多，拥艳山川生色减。渚栖觅宅青雁悲，野哭寻坟白杨惨。市舸危樯天不遮，羁士薄衿泪难掩。今我与客惟两人，形依影接忘主宾。此地何地夕何夕，何时得晓何年春。残燧方收吉祥岛，流胔谁葬十六门？祭亡越国无尊俎，招梦徐州有子孙。我歌摧恻愁沄浑，客亦听之悽心魂。却羞我辈逃兵劫，枉戴高乾履厚坤。
同曹德馨万后丞过辨利院观所藏宋元以来名人画大士应真像二百馀轴记之以诗
作者：姚燮
朝代：清
体裁：古风

万树旃檀香，经秋不蚀气。法林吹爽飙，龙象各颜霁。我从烦愁天，来此欢喜地。涤垢澄寸胸，已无世间事。癯僧戒律深，能识居士意。掘发珍珠藏，未容绀云閟。远自贯上人，下及罗华辈。画派如禅支，一一辨难昧。泡电一刹那，旧家几陵替？采壁烟藻光，黄泉梦同逝。可怜五色狮，马厩屈疲睡。幸搜金刚魔，力与荡尘秽。继起梁与杭，湖山践明誓。小转因缘轮，大树宰官卫。龙泓具愿力，续作后筏济。遂使半席楼，上瑰结灵秘。客如枯井蛙，咋舌不能偈。吾亦何所修，增此眼福慧。食息资阴阳，琉璃等柔脆。纵为南部民，不夺舍利贵。且饱山厨斋，空实屏一切。静听西窗蝉，独语坏墙桂。出门振领歌，苍翠拂无际。高甍佛日悬，照耀两峰髻。
同曹德馨高学淳过魏谦升西斋饮致爽台三章·其一
作者：姚燮
朝代：清
体裁：五言律诗

谁知春草宅，僻似浣花村。水气白浮竹，山云青在门。琴床初藓滑，茶灶午烟昏。鸟亦能留客，窥檐送语温。
同曹德馨高学淳过魏谦升西斋饮致爽台三章·其三
作者：姚燮
朝代：清
体裁：五言律诗

相与蹑危台，苍烟莽未开。湖风回塔转，天鸟落杯来。醉且永今日，吾还唱莫哀。忽飘龙角雨，千里荡清埃。
同曹德馨高学淳过魏谦升西斋饮致爽台三章·其二
作者：姚燮
朝代：清
体裁：五言律诗

眼底文章客，平生魂梦知。天将新栎社，风与合萍漪。仲武封侯骨，陈王籋月姿。魏公亦奇卓，騕袅下纤离。
同曹德馨高学淳过魏谦升西斋饮致爽台三章申文定公手札为其裔孙廷锐题二章·其一
作者：姚燮
朝代：清
体裁：五言律诗

忧危鍊心骨，浊世立朝难。积石系天柱，瞿唐下水滩。文存神不死，险尽梦犹殚。想见抽毫坐，峨峨侧大冠。
同毛松龄沈肇熙吴大田游万柳堂书壁
作者：姚燮
朝代：清
体裁：古风

驱马畿东万柳绿，一折一纡随路曲。日光筛动梢头烟，烟末红阑见楼屋。登楼不见万柳丝，但见明渌摇凉飔。凉飔霏霏动楼影，明渌浮浮碧天静。低有莺语高燕飞，燕垂红袖莺黄衣。莺歌燕舞留春媚，我忆江南梦中醉。眼前客尽江南人，低头解唱江南春。低头忽见空庭絮，凄绝残春留不住。三月春归人未归，春归不去留何为？城岚落日君低唱，沧海流云吾远悲。落日不落邻钟催，流云来展西山眉。西山黛眉如可即，默与西山致离别。满楼山色青濛濛，荷华开时多好风。荷华开时燕莺去，我亦迢迢在行路。谁来赏我壁间句，细酌荷风写纨素。
同洪孝廉璇枢自彭山抵黄山渡视罗通守璋病越日买舟从杨墅村还郡寓舟中得诗三章·其一
作者：姚燮
朝代：清
体裁：古风

地虽非僻陬，穷路多侧纡。春深犹腊风，摇动山色枯。山色落我旁，暗欲冰我襦。回顾同行人，容亦鲜所愉。似嫌颓阳中，树影身同臞。转树出村屋，绕村多败菰。中有门不开，是为故人居。故人病方剧，守门但惟乌。叩久仆始应，见客还入趋。故人闻客来，拥被忘其劬。一别已四年，握手惊喜俱。急倾宿瓮浆，真气来浃孚。醉蹴庭草行，霜重青难苏。
同洪孝廉璇枢自彭山抵黄山渡视罗通守璋病越日买舟从杨墅村还郡寓舟中得诗三章·其三
作者：姚燮
朝代：清
体裁：古风

起视江日高，北风劲逾疾。不知何鸟声，空庭聚喧聒。淅饭饱芋羹，揖与主人别。去住凭所宜，礼貌不虚设。往觅野渡航，坐听猛潮齧。倒影驰过云，袖影互抽掣。回望昨宿堂，远已没山缺。斯时吾故人，衾当抱重铁。抱衾愁尔铁，坐船愁我雪。悠悠行止心，共苦不能热。城岚倏东迓，山痕渐西灭。向晚寒益深，凛难忍吾骨。扣舷聊作歌，浩声散空阔。
同洪孝廉璇枢自彭山抵黄山渡视罗通守璋病越日买舟从杨墅村还郡寓舟中得诗三章·其二
作者：姚燮
朝代：清
体裁：古风

奈何故人颜，顿殊曩别时。其瘦且弗论，隐若中含悲。面虽为喜容，究难饰其微。我素知尔心，亲浃宁昧之。既从百里来，且作一日怡。密交无泛言，语语搜肝脾。起视斜日斜，照见东墙枝。其枝茁一花，若怨春风迟。尔花弗相怨，春深自有期。祇愁实未成，啄尔多黄鸡。堂庑初上灯，围炉复陈卮。痛饮主亦欢，在病忧其疲。相将联床眠，静可清梦依。
同潘同年曾莹过崇效寺看牡丹
作者：姚燮
朝代：清
体裁：古风

上邸罗名姝，张灯夜堂宴。太息小户家，美人草同贱。奇葩匿冷厓，但与惠风扇。留盼偶得樵，遂若笑生面。郊南有名蓝，附庸洛阳县。颇闻琉璃藏，绛霞叠如茜。到门停犊车，衫痕得春茜。肯以婀娜姿，独让佛心眷。西山濯翠屏，城杪泼初靛。病女愁凉云，背阑未梳鬋。怨彼香海深，柔丝曳轻燕。倒吹一瓣红，偶来袖边罥。禅寮垩蛎墙，题诗惜无砚。聊携玉茗壶，静和露气咽。高钟揭层云，流旭动明电。遂有万鸟声，环花递成片。老僧甘坐枯，三月不出院。偶从窗影移，一警幻相现。地僻人过稀，久留静逾善。愿得百琲珠，篁阴聘蝉钿。
同端木先生国瑚饮藤花馆寓室
作者：姚燮
朝代：清
体裁：古风

嚣尘不到著书几，绕屋藤阴织烟绮。有官清冷还著书，无事不造承明庐。我与先生均浙产，年岁相悬地相限。我方总角习铅椠，君已才名通籍版。昆虫引沆一气秋，遂使宵螗识晨蝂。瓦杯椒酒松色青，古香如麝天雨停。东溟濯羽百岁鹤，西山照云千叠屏。兀然不彫枯木相，玉府真灵敛襟让。手挥野马萧寥中，眼摄流霞太虚上。吾于此时心束羁，静得细风吹葛絺。饮非糟粕乃醇醨，醉不可忍终不辞。素壁皎皎大湖水，两心浩浩鸥凫嬉。先生卧把羲经读，我且微吟倚庭竹。夜来黄月沙万屋，此院深深独能绿。先生弗吝一寸烛，吾抱吾琴来对宿。
同罗以智吴廷燮高学淳吴敬范登吴山还饮天河馆酒楼二章·其一
作者：姚燮
朝代：清
体裁：五言律诗

山河今脱屐，风雨易思乡。慰以诸君乐，怜吾末路狂。台空双桂老，天阔一鹰翔。江泛渔矶在，吾将问野航。
同罗以智吴廷燮高学淳吴敬范登吴山还饮天河馆酒楼二章·其二
作者：姚燮
朝代：清
体裁：五言律诗

行杯能驻日，拂剑不留风。苦志天难白，惭颜我易红。旧盟参木石，小会慨萍蓬。明夜遥思我，越山东复东。
同蒋湘南叶世圻洪齮孙小集吴侍读葆晋寓斋三章·其一
作者：姚燮
朝代：清
体裁：古风

绿止暄不风，静筵对南郭。皛然天光明，照影玉墀鹤。吾心纠众劳，得閒且宽拓。况尔同怀朋，华嵩森岞崿。杯浆澄不埃，谁云鲁味薄？盎有古藓香，未忍遽吞嚼。拂烟高柳枝，初蝉响犹弱。谁信尘扰中，有此世外乐。
同蒋湘南叶世圻洪齮孙小集吴侍读葆晋寓斋三章·其三
作者：姚燮
朝代：清
体裁：古风

主人飘长髯，手击如意歌。拂落居庸云，四壁含嵯峨。隔门即大海，一去风扬波。此屋为蓬莱，俯辨蛟与鼍。胡为月可邀，不种琼树柯。岂真屈子心，但宜垂带萝。捎眉一翮鸿，瞥若蚊影过。分手各有怀，涕泗吾独多。
同蒋湘南叶世圻洪齮孙小集吴侍读葆晋寓斋三章·其二
作者：姚燮
朝代：清
体裁：古风

落日摇万黍，醉意同模糊。万黍光如澜，自惭不能凫。抹阁西山眉，澹影沈疑无。似有山中仙，携佩遥相呼。诸君当玉堂，我貌烟霞臞。升云而饮谷，姿格终难诬。所愿相勉敦，心以道为枢。天地有万载，此会良须臾。
同谢同年增自小东门买舟由小秦淮至虹桥酒市小饮游平山堂桃花庵云山阁诸胜薄莫始归得诗六章·其一
作者：姚燮
朝代：清
体裁：古风

偶离尘市嚣，便得好秋意。压溆阑影红，尽浮白蘋气。朝爽催灺灯，残歌响犹腻。遮掩空明岚，转嫌柳多翠。纡回出柳缝，万莺未醒睡。短楫呼暂停，爱此露飘袂。滟我倦客心，已如中酒醉。
同谢同年增自小东门买舟由小秦淮至虹桥酒市小饮游平山堂桃花庵云山阁诸胜薄莫始归得诗六章·其三
作者：姚燮
朝代：清
体裁：古风

鸥语絮明渌，意似怜弱菱。莫疑矶水凉，春蔼浮上层。疏荭倚其侧，留与蝴蝶矜。蝴蝶轻五铢，风过衣难胜。中流眄群妙，抱篴低舷凭。笑彼呴沫鱼，唼我吴衫绫。
同谢同年增自小东门买舟由小秦淮至虹桥酒市小饮游平山堂桃花庵云山阁诸胜薄莫始归得诗六章·其二
作者：姚燮
朝代：清
体裁：古风

城浦多画楼，高箔齐女墙。倒影波心窗，泛入青鸳鸯。澄怀不习绮，但搜萝底香。萝作空濛云，吹动初旭光。回汊渔台平，八折虹垂梁。碧港如天河，直引秋绳长。望随燕飞没，燕杪孤帘飏。移船且谋饮，一泛颇黎觞。
同谢同年增自小东门买舟由小秦淮至虹桥酒市小饮游平山堂桃花庵云山阁诸胜薄莫始归得诗六章·其五
作者：姚燮
朝代：清
体裁：古风

还觅桃花庵，水廊缭疏竹。幺荷祇一花，已媚万人目。横波出暗鬟，脆响漫钗玉。团扇谁氏郎，其思惨以绿。孤台交四梧，潜有晚气蓄。安知无尽晖，平照野蒿缛。塔影迎酒鞯，钟响促筝局。天末莲心烟，一眉剪湘縠。
同谢同年增自小东门买舟由小秦淮至虹桥酒市小饮游平山堂桃花庵云山阁诸胜薄莫始归得诗六章·其六
作者：姚燮
朝代：清
体裁：古风

杰阁如菌芝，高作一城冠。上府悬台星，皭然众纬贯。我非秦微云，诗才颇矜擅。惜此轻罗衣，但与揽花片。天涯志士心，匿为女郎怨。避雨衔唾红，不如窄襟燕。振领宜薄飔，沃发向空茜。渐飘隋苑萤，高下荻中见。
同谢同年增自小东门买舟由小秦淮至虹桥酒市小饮游平山堂桃花庵云山阁诸胜薄莫始归得诗六章·其四
作者：姚燮
朝代：清
体裁：古风

太守今谁招，虚堂扫华绮。一镜三尺屏，烟翠纳千里。荒土无六朝，古愁乱难理。但馀金粉痕，糁落大江水。西驰日过中，东帆行未已。绿密如冻云，楼阁罨其底。远近无数箫，搀杂鸟声起。迢迢北固山，娟然隔花睨。
同谢同年增自小东门买舟由小秦淮至虹桥酒市小饮游平山堂桃花庵云山阁诸胜薄莫始归得诗六章赠别黄大使四章即题其百药山房诗卷·其一
作者：姚燮
朝代：清
体裁：古风

严飙起朔厉，众荣苦彫落。禀植本柔馁，难怨造化薄。孤松何郁青，完天葆轮廓。霜雪蚀未到，独立出森削。标准万生仰，灵息寸心托。阒寂向空山，愿订岁寒约。
同邱泰厉志饮韦君在山草堂听其十三龄女公子韵觉弹琴
作者：姚燮
朝代：清
体裁：古风

秋不在天地，而在秋士心。秋士之心有万籁，无所触拨斯匿沈。韦君坐我秋树阴，古屋堆绿如暗岑。隔岑一角夕阳白，照见玉猿斜睇藤萝深。藤叶何修修，萝叶与袅袅。玉猿矜媚姿，那知病麋老？天风为帚几尘扫，明月飞来入怀抱。月光回掣红桂枝，人间听雨方暮时。空烟窅眇千游丝，为谁织作冰绡衣？秋心静袅七弦入，弦响轻挑秋籁出。秋心含絮能荡摇，秋籁当梧极萧瑟。秋籁在指不在琴，秋心在静不在音。楚国山川片云住，谢家庭院孤蛩吟。厉君何感意昏愲，竟说明朝要还越。邱翁老矣何所思，急斟佳酒浮满卮。我亦不能饮，我亦不得归。我不必双涕垂，自觉掩掩抑抑中心悲，悲不我解将怨谁？怨其窕年娟处不识世间愁苦事，何以一弹再弄直使六合无阳回？我诗未终曲已尽，转笑吾诗似蝼蚓。黛光照醁荷影圆，霜气生衫竹飙紧。乳燕归巢四幕悬，醉看长空捎独隼。
同钱参军游横山暮归
作者：姚燮
朝代：清
体裁：古风

群峰插天瘦千束，瘦比吾园四墙竹。竹以池水写清深，山亦写之太湖绿。环我山中如竹中，但有秋气无秋风。忽收远翳出斜日，照山变作千芙蓉。芙蓉摇摇动湖影，水底赪霞拓千顷。霞光在水日在山，日落山昏水天静。扑襟飒飒湖雨来，合岚为云低不开。揭云乱叶不避雨，绕吾衣袖相盘回。斯时吾心了无著，僧打空钟倚高阁。天将元籁散清寥，客有奇思破崖崿。钟残雨止肩舆行，下窥万仞多明星。明星非星乃灯火，一路千灯接到城。忽悬孤月千灯上，掩蔽群峰作屏障。峰根不见太湖流，但听峰心出渔唱。
同阮二十二茂才福瀚游北山
作者：姚燮
朝代：清
体裁：古风

身不到奇奇不尽，目摄奇云那能忍？乱山蔽木万僧巢，纡径搜篁独樵引。灵扉闭岊疑境穷，暗碧忽劖千丈空。风雷静翕玉池底，楼台倒插冰井中。凉翠浮烟莲叶举，湿袂飘香不成雨。柳冥欲写蜩蝉愁，花定微闻鹭鸶语。萝衣玉貌三清仙，安炉脱屣将百年。烧松夜煮玛瑙屑，洗铫晨酌玻瓈泉。于人久作武陵隔，径苔渐深门渐窄。龙泓有韵差可琴，凤箨无尘颇宜袜。镜虹秋皛开峭寒，但有苍碧皆沄澜。遥天十二屏风影，画出娟娟十八鬟。
同陈应璋豫园萍香榭茗谈即过点春堂小憩
作者：姚燮
朝代：清
体裁：四言诗

万绿一花，窈影吾媚。挹其空芬，不酒而醉。白袷满筵，顾之皆翠。过顶波光，中有鱼吹。燕以悦飞，莺以怨睡。彼挟丸者，踌躇停辔。春之所娱，于秋咸备。不知高阳，疾已西坠。良友招携，我寂聊慰。饮彼艳光，以泽憔悴。虚堂一隅，莎草晴被。方丈古筵，萧飒黄魏。芳土如金，尺寸皆贵。小山碧丛，招摇之桂。月虽未升，天澄何翳？吾搜其碞，客席其砌。兴有各抒，协则同契。千车已回，夕象逾霁。出门看山，海东垂髻。
同黄体正钮福保周学源三同年饮
作者：姚燮
朝代：清
体裁：古风

名马不骄珠络鞯，志士悦此春阳年。日逢人日客皆客，酒家旧熟城南偏。携我看囊三百钱，醉与不醉凭自然。门前乌桕一株树，照衣肯作云色妍。纤桃在下欲含鄂，定迟二月莺来眠。轮蹄不到静中耳，水垆细汎当琴弦。小谐大噱鬯良日，泠风而御仙乎仙。归还剪烛坐清夕，碧苕同梦春溪船。
后从军诗五章·其一
作者：姚燮
朝代：清
体裁：古风

势竭无所归，黠想生穷谋。载讽出塞诗，焉能守旧邱？脱焉舍妻子，束衣去如流。密书敌寇情，献帅操必售。慷慨发涕泪，居然堪同仇。进辞偶入臆，恣胆穷讦搜。遂掣军中符，睥睨千户侯。
后从军诗五章·其三
作者：姚燮
朝代：清
体裁：古风

饱食知自羞，创论相耸谀。主将寡真识，贴耳受其愚。发帑同运泥，不复量所需。操阃虽有权，在网势实孤。大旗翻冻云，万乌绕营趋。磨盾俟奏功，往者正延纡。
后从军诗五章·其二
作者：姚燮
朝代：清
体裁：古风

事蹶诚杀身，罪非贱者始。况乃律法宽，昭昭有前轨。部伍多坐閒，移挪当仆使。奔走千冗员，谁能确姓氏？关守或诘疑，护身骄一纸。抱膝深山中，遐哉布衣士。
后从军诗五章·其五
作者：姚燮
朝代：清
体裁：古风

分营互犄角，声势何其雄。撄山但坚守，不偾即大功。奈何举动轻，忍视流血红。费縻千辆银，散漫难诘穷。特编奖赏书，奏报相弥缝。遂使市侩名，滥隶官籍中。群公面目存，清夜试扪衷。
后从军诗五章·其四
作者：姚燮
朝代：清
体裁：古风

筹饷招亡军，岂真恤其命？要将安抚功，据为入告柄。一事千龃龉，朝发暮更令。四末筋未舒，河鱼腹先病。左右资宠荣，顺势迭逢迎。谁复先路驱，试摩敌锋劲。
后倪妹氏庄
作者：姚燮
朝代：清
体裁：五言律诗

空烟鸟雀翔，黍尽晚墟凉。绕阁走江影，隔厨闻饼香。桑麻关虑切，笑语入灯长。愿结茅庐隐，频开栗里觞。
后倪村
作者：姚燮
朝代：清
体裁：古风

荒野栖连埘，菜粟日半饱。蠠没俟太平，危命万金保。兵弛消息闻，劫虏苦横扰。裹糇拟早寻，黑霾阻江岛。江赭石出骨，炙旸不容草。恣以祅火腥，焚灼遍指爪。生愁富户空，剩食乞无道。坐令肠�枯，结魄成饿殍。秋飙一夕清，魃气渐爬扫。始敢踰鬼门，仓皇走蓬茆。五里一断墟，十里一残堡。冢碣森乱松，夹路互眠倒。仰看千里天，旷气作霜缟。江阔无片帆，逡巡两三鸟。入村搜暮阴，颓阳避田槁。屏绝鸡犬声，炊烟亦稀少。隔篱逢所亲，如获意外宝。面目欣复存，安敢望修姣？未及经岁离，竟逾十年老。悲欢同乱麻，寸腑百萦袅。阅境逮至穷，乃知骨肉好。长幼咸过趋，倾茶具饼麨。琐务罗细端，一一证分晓。新棺停秽廊，多从异乡夭。但与疾疢缠，已感冥恩造。猛乘肃杀权，天心厌炎燠。岂真烂腐终，罔期太阳杲。清门绵贾儒，荫泽托祖考。咫尺邱墓乡，犹非堕茫窈。去当告我亲，庶乎慰愺恅。束缊催上灯，夕霖战檐筱。瘦壁惊打泥，难言梦安悄。
后冒雨行九月初七日自郡城至慈北鹤皋作
作者：姚燮
朝代：清
体裁：古风

命微敢畏劳，天力苦难借。奔云疲海风，但冀一山藉。长霄无厈垠，雁死飞乃罢。逸马方逐人，何由学閒暇？载行城西塘，江飙劲且大。发短不及持，笠已逆肩卸。江干十百山，泼空助澜泻。骤泻难逆收，泄出远林罅。远林一束黄，势与上江跨。病叶如病民，恋枝未肯下。我行抵江壖，独船竞危价。世乱舆儓骄，能使达官怕。万幸得渡江，解梏似逢赦。守田胡无人，乱鸟啄䆉稏。斯民识生理，重命遂轻稼。坐拥千仓庾，虑为杀身货。迢递及慈城，空街一兵逻。巷灶多绝炊，解钱市无�。乞芋投废房，为贷旧烟锉。略尝聊慰饥，两仆晨已饿。斑鸠凄凄鸣，瓦脊雀群和。未防急雨奔，泥浆上衿涴。兵来告我言，月杪郡城破。县官闻风逃，百姓老幼驮。冷邑同净园，刍菜遍遭莝。幸赖贰尹贤，抚循不移座。流亡虽渐还，惊弓气垂瘅。屋炉一煽灰，墙草并愁堁。沄沄雨不休，时可日西过。急趋西门行，山翠俯相射。陟山还望城，低霾塞难化。下有十万心，蠕蠕虱依胯。我亦逃胯虱，转类蚁旋磨。前途五十里，愈进愈坎坷。欲进情真难，不进势还那。健腰力振堪，强趾勇生乍。瞬息交长溪，峻岭插嵩华。远瀑天顶来，虎门栈悬架。偪侧梁挂台，呼吸闸崩灞。志殆神眊昏，木密易为夜。避泞缘石唇，森森触刀把。未怨芒履薄，洞肤烂成蔗。惨闻馋豹啼，答我变声嗄。谁将惝恍魂，招之楚骚些。极目穷四天，一黑混楸柘。怪籁不中律，发尽造物诈。疑帅淮阴军，来辟项王霸。冲铩寻死机，吾身咄奚谢？下岭同堕渊，矢疾不留弝。顺泻倾怒流，讵庸束以埧？言叩荒店门，聊憩索村�。弹指十日中，叠作再生贺。斯时雨益骄，燃篝正襟坐。壁影摇瘦熊，徒供我仆诧。透湿寒及腰，胫热转如剉。挟下东步船，呻吟枕包卧。浩荡一寸魂，穷洋片苇簸。三更抵鹤麓，故人揽衣迓。望我心实焦，原无意外讶。我身非金刚，能受几摧挫？或仍天待厚，砭我百骸惰。盥濯舒劳筋，开筵具羹炙。激昂醉后论，一畅灌夫骂。窥灯初菊枝，吾羞尔娇奼。
后庭玉兰花盛开独酌其下
作者：姚燮
朝代：清
体裁：古风

疏筠抱廊蛎墙窄，日华英英嫩云白。瑶柯一仞春鸾巢，纸帐吹烟梦微隔。美人玉绡无缝衣，明岚扑眉青霏霏。横阑似解小桃怨，低枝能媚孤莺飞。主人心情颇不俗，手拭洼尊泻明醁。谁知天海苍黄中，皎雪空山岸冠独。昨从湖上游荒园，园丁破褐同病猿。槿叶篱阴坐扪虱，饿鸡引雏来啄兰。还怜婑媠丁香影，褪翠雕黄当断井。七贵凄凉华宴词，绣溆鸳鸯泪啼冷。妙年水逝谁系留，昔日楼阁今山邱。冶思不受艳阳眷，卓家小女愁白头。此庭此树皆逆旅，难得经旬息风雨。以吾閒暇相昵亲，苦尔盈盈不能语。明年此庭知谁栖，明年我足知何羁。须知我心一寸软，有如萦尔千游丝。醉横吾眼城芜夕，绿地飘花渐堆积。蝴蝶欲睡乌欲醒，为倩蟾蜍照娟魄。
后无米行
作者：姚燮
朝代：清
体裁：古风

囊钱日减馀空绳，安能猝办三五升？过门风香邻饭熟，独立吾餐远岚绿。岚绿不润枯面黄，江声来搅饥时肠。老乌雏乌各抱命，天海迥然渟夕光。廿年太平作穷士，瘦硬能持骨未死。佣书苦等歧路羊，赁舂羞为入圈豕。生平慷慨裘马客，散处人间堪偻指。岂真兵火阻存亡，寄慰蓬蒿无一纸。吁嗟乎，饥亦不足忧，饥亦不为饱者羞。日饱粱肉无远谋，何如夷齐葬身首阳下，清名万古常传留，萧然薇蕨空山秋。
后閒情十二章·其一
作者：姚燮
朝代：清
体裁：七言律诗

画楼风雨逼残年，坐对疏檠各黯然。暗递深情邀夙誓，苦翻怨调促欢筵。细研凤饼和香嚼，懒拔蝉钗泥醉眠。分付邻鸡休早唱，明朝江溆买归船。
后閒情十二章·其七
作者：姚燮
朝代：清
体裁：七言律诗

夕妆新试郁金裙，晓靧微添苏合薰。压水眉楼藏姽婳，博山心篆结因温。女床彩凤延萧史，绣被文鸳拥鄂君。爱绾春枝成连理，安知秋燕感离群？
后閒情十二章·其三
作者：姚燮
朝代：清
体裁：七言律诗

解唱双行拢四弦，水天新谱续金荃。愿依松长同纤茑，早出山流变浊泉。漫断柔肠歌决绝，且窥冷眼试周旋。生愁竹里湘灵馆，夜雨寒篝照独眠。
后閒情十二章·其九
作者：姚燮
朝代：清
体裁：七言律诗

河自东流汉北流，茫茫无地筑琼楼。榴花易惹红裙妒，春水难湔紫玉愁。半晌牵衣当慰藉，更番迎睐作勾留。荷华自护双巢翠，不管芦阴有泊鸥。
后閒情十二章·其二
作者：姚燮
朝代：清
体裁：七言律诗

相思三五玉蟾蜍，相约花开陌上车。织爱到心潜缜密，含羞上颊故生疏。薰衣掩帐寒差耐，拥髻推奁倦未梳。听得梅梢双翠羽，罗浮清梦较何如？
后閒情十二章·其五
作者：姚燮
朝代：清
体裁：七言律诗

叶易成阴子易肥，如何不自惜芳菲？横陈雪影怜姑射，泄语春香怨姊归。未及彫残犹可护，久无亲串感谁依？请看北雁天边下，只傍南云海上飞。
后閒情十二章·其八
作者：姚燮
朝代：清
体裁：七言律诗

腕阑金钏约玲珑，暗谜中央四角通。纤李着花愁冻雨，弱莺试舞警颠风。好脩福慧还光碧，莫听飘零付堕红。一妹天人何妙妩，应怜景武是英雄。
后閒情十二章·其六
作者：姚燮
朝代：清
体裁：七言律诗

丁字帘栊小玉家，莲灯鸡枕剧丰华。沁人软语如春水，逼梦深香似午花。戏赌缠头开钿局，偷裁罗角补棂纱。琴心许续求凰曲，须抱蟫弦问瓠巴。
后閒情十二章·其十
作者：姚燮
朝代：清
体裁：七言律诗

烟波江上静吹箫，仿佛松陵十四桥。残月晓风堪昔别，昏灯罗帐又今宵。婵娟碧玉题红怨，神女青琴和绿么。寄与温妍周昉笔，凭人见惯总魂消。
后閒情十二章·其十一
作者：姚燮
朝代：清
体裁：七言律诗

青溪云锁小姑愁，那得金钱媵蒋侯？渐识缠绵心欲死，知何感触泪频流。桐梢幺凤裁烟绮，柳角残蟾挂水楼。悄向屏山寻断梦，几回小胆怯帘钩。
后閒情十二章·其十二
作者：姚燮
朝代：清
体裁：七言律诗

退红休洗旧胭脂，转绿回黄恐后时。愧抱痴心供曲谅，暂挑风语耐沈思。渡江何日迎桃叶，倚笛无心唱柳枝。相约试灯圆月夜，拓笺细谱定情诗。
后閒情十二章·其四
作者：姚燮
朝代：清
体裁：七言律诗

唾色春绒掩额斜，缠金短褶绣苕华。每因谐谑防诸妹，偏喜矜持学大家。亲捣麝煤和黛汁，背挑獭髓护香痂。莫须人别江城后，起倚阑干望断鸦。
向湖边·佘春帆消夏观荷图
作者：姚燮
朝代：清
体裁：词

鸥渚深菰，莺栏疏柳，飒飒暗生秋意。好挈茶铛，泛扁舟来寄。有许多、凉碧霏衫，明红流靥，写出水妍山媚。花外尘喧，任炎官停辔。一拂烟绡，飐过蜻蜓翅。曾复拓楚簟，邀纤蟾看醉。玉韵珠情，抵笙娱纨侍。幸豪车热马都相避。容留个、京兆风流挥麈对。满肺酥香，沁玉田词气。
听剡樵说杀虎
作者：姚燮
朝代：清
体裁：古风

恶水夏竭崖壁瘦，风刀掣铓割云袖。野蒿盖屋门不天，燐碧星红碎光漏。空烟窸窣伥鬼啼，瓜园�破逃群鸡。抽镰急束短后衣，飞身蹑树当墙梯。虎睛荧荧射人面，虎尾垂溪直如箭。势将上纵故下蹲，霹雳摧空四蹄旋。抱镰抵虎目无眴，人虎存亡争一线。是时月黑千林昏，北斗插入虞渊根，气丝袅发悬独魂。虎来撄人人格虎，虎爪人镰密迎拒，木叶低昂万山舞。投镰中虎虎落胆，石断沙飞吼声惨。下握虎颈血盈揽，壮士不敢懦夫敢。眼中有虎白日狞，手无寸铁吾难撄。惜渠李广没石箭，仰天但射黄毛鹰。君不见将军不惯骑牛行，孩童指弱能捉蝇。
听帆楼作
作者：姚燮
朝代：清
体裁：七言律诗

四楞无幕坐高筵，飒有寒风到鬓边。云阔莫愁鸿路隔，山空转使客心悬。平冈乱木群羊宅，浅水荒菰独钓船。落日平原萧瑟甚，方知天地入残年。
听歌
作者：姚燮
朝代：清
体裁：七言绝句

巡江戍海客兵多，凄咽群鸿掠雨过。惭愧萧閒如我辈，侧身花里听清歌。
听陈老髯琵琶
作者：姚燮
朝代：清
体裁：七言律诗

不作杨枝旖旎莺，共调花角凤皇筝。日方阊阖琼霄丽，风有边关铁马声。多少女郎从汝死，只看潦倒奈予情。当年供奉开元李，想似吾髯白发生。
吴侍读葆晋招食香粳粥酬之以诗
作者：姚燮
朝代：清
体裁：古风

膏绣互炫矜，嗒然性真剥。惟有美人心，淳朴鲜雕斲。门党相崚嶒，彪然意气逐。惟有君子交，澹焉谢华缛。朱门宴王侯，厨品跨大官。炙鹑火炀鼎，濡鲤冰堆槃。懵懵不知辨，殉腹穷其餐。蔬谷有恒味，转以遭诋拦。吴公守儒素，享客恶援俗。皓白千琲珠，寒翠井华漉。媵之花猪红，佐以蒌笋绿。古芬挹何酝，尘腑愧其浊。我来京洛地，日苦宾筵酬。如中钩吻蛊，莫释河鱼愁。忽斟天沆甘，涤我肠与喉。盎盎太和溢，煦煦元气周。维时午日高，虚窗洞无翳。春鸟鸣在檐，邻树影当袂。清息相吐茹，默尔惬灵契。旷谭绝外萦，微吟入真际。忽感东南区，迭年遘兵荒。兼以游食多，辎挽无停粮。他乡得兹味，还令中慨伤。作诗谢吴公，此事应久量。
吴少司空杰世德清芬研诗
作者：姚燮
朝代：清
体裁：四言诗

灵羊凿翠，峡瘴午开。天孕神石，如毓瑰材。其径不咫，星精内胎。饱泽三世，润无纤埃。于赫中宪，昔官大同。判辞草牍，昕夕协从。肤寸郁雨，乾田筮龙。佐帝御下，布德铭功。文孙奕奕，再拜受赐。大廉外方，太贞中砺。秉尺弗阿，断斧惟义。哲训守之，宝不在器。建议祀陆，卓何煌煌。藻黼丽黻，岂惟文章？研覈忠孝，邦家之光。清芬奕世，永毋替忘。
吴山金龙阁观礼斗
作者：姚燮
朝代：清
体裁：古风

楼台至肃秋至高，明蜺素綵缠白旄。星坛列宿二十八，紫微上相森笏袍。满月隐壁天容䫜，内妃太乙元精韬。花幡开阖七灯转，平地涌出龟莲巢。真人绛冠三洞曹，蹑虚鸾步梯招摇。掌心霹雳动天地，飞符迅速追长飙。雷门十二神将骁，兕鍪犀甲骖貘犛。凤文襡带龙机绡，颓鬟玉女如青要。阳灵阴怪走堂桷，羲娥自拥中宫杓。心香一瓣通八霄，密咒上诉皇无聱。钧天檀炽和柷箫，哀音逼近湘臣骚。解颐绵顾停琼轺，似来赐尔长生瓢。致尔发绿华颜娇，百龄千岁齐偓乔。侏儒未解此中味，倚阁且看江漻漻，蔽空叶落烟飘萧。
吴渔山横山晴霭图
作者：姚燮
朝代：清
体裁：古风

群生遁蛰元冥肃，手足严寒起皲瘃。朔风一夕雪花大，千里关山失秋绿。晓来凭櫩望城郭，城影荒荒匝枯木。人烟凄冷断衢屋，跳舞鸧鸮驰犴�。烹茶饱藷耐岑独，忽遘新图洗愁目。横山万仞削苍玉，妙以天然得回复。泼墨皆骨笔无肉，捏絮团麻铁钉簇。二华三峡子午谷，石门可斧地可缩。还于沈着见深郁，鸾背真灵晓梳沐。吴江烟花楚湘竹，剪碎春痕变新缛。蛇蟠细路窈且曲，僧舍渔庄匝林麓。散之纷碎聚成局，繁简随机气韵足。我闻墨井宗大痴，眇视馀子皆鹿鹿。今之所罕古所独，令我胸怀动清穆。丙戌仲秋始画此，十日能成叹其速。当时天海剧清霁，恨未南窗共醽醁。诗成袖手更遐瞩，凋槭楼台冻云簇。孤鸿飞飞下黄槲，黯黯平湖散饥鹜。动我画兴难摸捉，且仿倪迂写长幅。
吴门度岁
作者：姚燮
朝代：清
体裁：七言律诗

城溆云阴晚得苍，已教腊雪避春阳。夜光六市浮金气，花信重楼动鬓香。酒泥深樽防梦浅，天教閒客傲人忙。遥知紫翮咸池凤，欲与东君共试翔。
吴门杨山人韫华病危以书见贻读竟题后
作者：姚燮
朝代：清
体裁：古风

窭士无悦生，贤人每穷死。近死持寸心，确然悟生始。百年知莫追，既死死何俟？但求死后波，不沈贱名氏。杨君负道名，在世宁速毁。毁身弗毁道，凭命实凭理。君恐难自凭，亦难听其委。顾以此任钜，托肩及贱子。恻恻三百言，黯黯墨浮纸。想君力疾书，不复惜枯指。作书三月半，半月达吾视。亟思报慰君，恐君已没齿。黄土万仞泉，青天一寸晷。置枕未及眠，谁亡更谁在？今日东风归，漂摇众情改。我情思缚春，因君顿弛解。倘君身竟生，转奥夺明采。应有含笑魂，来破梦中涕。�鸟驰空濛，未来往先待。惟斯千载名，昭昭翊真宰。我名愁失传，胡由与君恃？我纵不传君，名岂逐身止？反覆君书言，令我志摧靡。耳摄东流江，奔腾入沧海。沧海流无垠，名存亦稊米。君何不达观，而不究其涘。长饿累妻孥，独介忤乡里。生无术禦穷，而仅恋乎是。悲哉君百穷，不穷或赖此。
吴颋见过村居
作者：姚燮
朝代：清
体裁：古风

稻场雀飞耞板静，碌碡当门弄牛影。四邻煮曲烟有香，我忆桃花人日饼。人日不日有飞雪，松寮坐炉榾柮热。吴君偃笠来索醪，抽剑脔羊注生血。万笳声紧独歌缓，醉睨江山势横绝。谁防欢乐同逝驹，一换悲凉在胸结。鲵鲸跋沙关峡崩，各保亲孥与死争。但求食息得明日，那有閒怀及友朋？入山以来身坐废，始许翻襟捡情涕。溪鸥柴鹿非我群，转似孤生立孤世。暗潮拍耳岚上衣，空天未霜飒已凄。每听深灯脩竹语，颇思佳女青春期。落叶罢埽闻叩扉，屋角阴苔初得晞。君来揽袂惊我瘦，安知君面还焦黧？饮君浊酒弗见辞，兵火关河良会稀。君当朽木我荒草，今后行踪谁预知？东流颓阳动远赭，暮色苍然合平野。看君掷缶吾哕噫，乌鸦向北鸿向西，除不相逢无别离。
吾屋
作者：姚燮
朝代：清
体裁：七言律诗

水湄吾屋有新葭，凉阔烟平天与遮。一鸟过江才见影，乱荭打雨不成花。门前老树当屏倚，楼角孤峰对枕斜。西去嵓根多堕橡，路通云涧只须槎。
呈季侍读师芝昌四章·其一
作者：姚燮
朝代：清
体裁：古风

托知始文字，性命遂相缘。真灵契一息，讵在荣辱间？木公扬云旂，招我瀛峤颠。自愧食烟火，骨俗难为仙。升云复飘堕，窅旷仍重渊。卑贱苦难报，贻情益之愆。
呈季侍读师芝昌四章·其三
作者：姚燮
朝代：清
体裁：古风

道尊布衣贵，学重功名轻。誉之国士目，期以千秋程。穷途得殊爱，意气胡不平？转使感激怀，突兀胸中撄。蓄积一斛泪，愿尽公前倾。祇愁散樗终，负此皇道亨。
呈季侍读师芝昌四章·其二
作者：姚燮
朝代：清
体裁：古风

太仆方豢龙，谁复惜病马？独有九方歅，太息顾郊野。岂真騋尔姿，其品轶天下。蹑电虽有蹄，未得一鞯假。困顿悲豆刍，声名愧驯雅。哀嘶回远风，房星射空赭。
呈季侍读师芝昌四章·其四
作者：姚燮
朝代：清
体裁：古风

长安春已残，高城满飘絮。吾亦安所为，明当别公去。出处衡古人，毕生几遭遇？何图拳曲材，心劳大匠注。欲别不忍行，相留不能住。卓卓西山青，惓焉一回顾。
呈程少司农恩泽
作者：姚燮
朝代：清
体裁：古风

鸿文炯天斗，大柄久失持。绳枢视中表，惟公旋斡之。夙昔诵瑶什，肝腑三年师。青穹浩无界，井黾何能窥？勋猷古韩范，雅望熙朝资。仪表冠阊阖，籋月骐驎姿。承平侍中秘，濯笔昆明池。探骊水珠烂，绣凤云衣垂。韶咸润扆藻，缶响皆辟驰。至尊降颜色，恩命极荣施。而公益持慎，佩笏深顾思。九野图籍存，生息关度支。节省体天意，佐理无遑时。公馀屏群扰，著述丹黄披。勤敏习儒素，不以名位移。小子夙愚贱，局迹烟海陲。束发事文翰，强效东家施。朅来走京洛，佩剑惭无辉。陈书弃明达，散樗良自悲。乃非太白才，竟使昌黎知。辱蒙折节招，升堂拜令仪。窗云洞流素，阶草纷含蕤。联翩集诸彦，桂酪金薤卮。肃神饮和语，穆若春风吹。无形溢琴趣，沨沨沦骨肌。安知尺轨外，万象方炎曦。耳目几宗匠，偻指增郁伊。愿曳羲和鞭，上与朱轮追。乔松卓囷盖，流液凝为芝。千秋有真际，贞寿兹勉期。
呈郑方伯祖琛即题其诗卷
作者：姚燮
朝代：清
体裁：七言律诗

秋潮沸堞画旗开，玉辂银髯上战台。不信经筹多受制，但留诗卷亦堪哀。胸中愁愤聊资吐，眼底干城几辈才？海上苍生焦烂后，隔江犹望谢安来。
周颂敦诗
作者：姚燮
朝代：清
体裁：古风

颂敦锡始周颂臣，雍容同�㐆鄀陈。伯角仲�孰先后，制兹天器光斑珣。年不书王异师遽，霸魄并义沈结璘。宫为朝寝宰左右，六门九级罗冠绅。窒□曰室太曰大，廷与庭合严遵循。命师以友证呼解，下颁宝笧荣其身。监治辅弼匪殊职，鸿釐俯戴何彬彬。造或作�实通造，韦市为芾垂玢豳。銮旂相属虢�例，攸勤用答仁风醇。以首再□臣悚仄，愿森觿佩锵凤驎。扬休之典溯韩奕，显为不显词相因。龚于艾召姒于姞，均此冥漠通其神。皇煌朕台暨追仰，犹蕲曰祈钧曰均。眉寿无畺万亿算，虔健录禄怡叠臻。奇文古义恣紬绎，何论畯俊霝惟亲？其言一百五十二，若铁铸距珠穿蠙。�妊喿父昔云赐，下及辛卯侪甫申。倘披蒲莞奉西序，虎蜼焜耀谐仪宾。三千馀载迭兵火，提铅出冶光华新。我思当日策勋旧，彤扉玉陛交咨询。燕及朋友乐许许，相予肆祀言訚訚。只今遗器虽宝守，何啻版誓传郿郇？载翻墨蜕写长句，冗爵�爵非其伦。
和厉山人寄怀韵
作者：姚燮
朝代：清
体裁：七言律诗

百溜崩厓树不明，夜中紧籁逼窗楹。匿身在草拚薶梦，乞食随乡惧辱名。遍地剩粱矜饿鸟，连村哀角入遥城。阳阿未分晞吾发，空览墙花辨落英。
和弹篇七章当鞠歌行·其一
作者：姚燮
朝代：清
体裁：古风

一尺之上青天，一尺之下黄泉。生而为人其际，此子胡独迍邅？桃李花早，松柏寿考。穷尔百思，不越大造。我身为椟，我心为宝。宝韫椟中，毋使尘扰。读书学剑难两成，静思密室处，动思深山行。密室萧条多黠鼠，深山荆榛有饥虎。出门入门还两难，歧路而立生长叹，空林日落闻急湍。
和弹篇七章当鞠歌行·其七
作者：姚燮
朝代：清
体裁：古风

是谓可以已，堂堂白日君鉴之。有梭在手不织绢，安庸五色笼中丝？天地生物，于人最贵，人负其生，吁乎堪畏。蟀蛬不知欢喜声，燕莺何知有愁泪。除尔蒿满墙，拭尔尘满裳，置尔金满箱，看尔考钟伐鼓升明堂。元云飘摇朱鹭翔，再拜陛下陈玉觞，亿万年寿宜我王。
和弹篇七章当鞠歌行·其三
作者：姚燮
朝代：清
体裁：古风

昔闻八骏马，穆王御之走天下。西穷瑶池东扶桑，十年不粟颜面黄。不粟而芝有仙骨，归筑陵台作安歇。陵台脂灯照漆棺，禅尔位者心方欢。太阳高高，不爇渊底。片云吹来，一霎千里。壮哉朱侯，拔剑而起。坐如青山，去如流水。道逢侠客邯郸来，尔意所属吾已猜，白虹不动天门开。
和弹篇七章当鞠歌行·其二
作者：姚燮
朝代：清
体裁：古风

夜光旦旦，明星尚烂。日光浑浑，飞鸟四奔。驾言远游，而不知路。罔两一足，而不能步。老翁白发悲蹉跎，眼中子弟年少多。年少之人不悲老，迨其悲时发枯槁。几筵有肉杯有浆，老者对之心益伤。劝尔少年早行乐，行乐行乐，夜烛可燃，白日莫错。东风吹汝衣，春花在林未萧索。
和弹篇七章当鞠歌行·其五
作者：姚燮
朝代：清
体裁：古风

食饴匪甘，食檗匪苦。我思其人，中夜起舞。其人森森玉树枝，空岩结屋云萝衣。石床苍苔三尺厚，不知寒冷安知饥？胸中何所贮，日月光明杂风雨。有时还出山，悲啸能动千石顽。其人可望不可即，出入行踪那能测？仰看银汉高嵯峨，北斗当头剑芒逼，万事平生在胸臆。
和弹篇七章当鞠歌行·其六
作者：姚燮
朝代：清
体裁：古风

知我者死矣，不知我者左右嬉笑相揶揄。尔非竟智吾非愚，激忿而竞胡为乎？凤皇不可以语黄雀，语向青田千岁鹤。梧桐伐作釜底薪，谁信人间有阿阁？朝买一马，暮携一鞭。南行吴楚，北走赵燕。路长客独年复年，道旁插柳高过肩。柳为飘花人飘蓬，踯躅踯躅，安知西东？
和弹篇七章当鞠歌行·其四
作者：姚燮
朝代：清
体裁：古风

悲来乎噫嚱，殆不可以忍遏，而为此郁伊。汝其我听，为汝歌之。君子被人以德，女子媚人以色。不求万年求一息，汝眉未舒气先塞。试与汝登高楼，望远邱。海在下，青浮浮。系者鸥，飘者舟。琪树零落蓬莱秋，仙之人兮今能留，何弗联袂人间游？醒眼看天不如醉，那有金丹赎憔悴？
和河帅麟庆丙申六月焦山放鼍诗
作者：姚燮
朝代：清
体裁：古风

土龙乾之精，上阳禀元赋。杙宅天吴宫，搜蛇狎青雾。何虞支巫祁，铁索坐遭锢。完颜今范韩，泽代圣皇布。朱鸟烛南溟，巡江下瓜步。聚族朝灵渊，支旗灿无数。脱金酬䱷师，纵尔涸潭鲋。似感再造恩，张颐作南顾。长江导岷峨，万里拓星路。去卫黄天澜，峻作云堑护。演漾桃花春，与侯大功树。命乃侯所膺，乖虬敢相妒。造化性为游，在物尚无忤。淮扬十万民，谁复困号謼？
和阮训移居韵
作者：姚燮
朝代：清
体裁：七言律诗

近日双湖秋树间，西皋韵事未全删。风声战竹喧棋垒，月影扶花上砚山。清閟敢同高士癖，豪狂如见步兵顽。好将菊圃留馀隙，别种芙蓉洗醉颜。
咏兰有赠
作者：姚燮
朝代：清
体裁：古风

閒庭纷众卉，崇兰矫无污。幽致溢外韵，静质含内素。胚胎善酝酿，月露供弃吐。谁置雕文台，曲意加调护。光风汎其芬，扬扬此始布。佳人妙及期，莫使感迟莫。为子讽九歌，袭予疑夙晤。赏近心已遐，接久气默互。纠结在情微，缈绵难语诉。携琴一谱之，澹然外尘雾。
咏古三章·其一
作者：姚燮
朝代：清
体裁：古风

热海炽阴火，难铄昆吾金。久锻绚云叶，益以坚内贞。汉使在绝域，挛体悲幽深。旄节暂辞手，君恩随陆沈。藩羝无乳日，飞雁有还音。伤哉归路绝，送者空搥心。
咏古三章·其三
作者：姚燮
朝代：清
体裁：古风

磨镌铅与石，错灿九市陈。俗眼眯微陋，囊解千百缗。遵明重河北，黄宪宜贱贫。时惑空理喻，真屈乃赝伸。夜光辉结绿，秋水湛青萍。薛卞久黄土，持此将安珍？
咏古三章·其二
作者：姚燮
朝代：清
体裁：古风

众煦蟠广垠，飘山成雰埃。茂先世不作，丑黠良可哀。飞沈任鱼鸟，内鉴凛蹠夷。醪酒难水涤，蛆化有澄时。周霍岂甘谤，白日原无私。棘蝇妒垂璧，池贝忌素丝。吾道有真际，我思谢元晖。
咏少年臂韝上鹰
作者：姚燮
朝代：清
体裁：七言律诗

望云不作万里逝，辜负萧寥天海空。鸷极红筋横睅目，嗟哉黄雀语飘风。相依亦有深恩在，久狎吾愁忍性同。遍地鸾囮兼凤铩，化机直使昊苍穷。
咏山中茗花二章·其一
作者：姚燮
朝代：清
体裁：七言律诗

祇解避人不避风，寒肌自怨可怜红。树边潭水非春绿，天外霜痕照暮虹。梦得藐姑妆阁在，醉疑飞燕鬓貂丰。黄筌画格留真本，深到无言意许通。
咏山中茗花二章·其二
作者：姚燮
朝代：清
体裁：七言律诗

借护烟屏羞老叶，愁飞海雪冻孤心。苍苔磴滑客来慰，萧瑟年残春未禁。生并梅花天意属，感他樵斧别山寻。归当携尔吾园去，点缀青瓯伴抚琴。
咏庭前翠薇花
作者：姚燮
朝代：清
体裁：五言律诗

日落大江阔，碧山当我门。虫飞忘兰叶，衣色转苔痕。水近风难避，春寒月易昏。梦回双眼缬，疑汝是仙魂。
咏怀寄厉山人三章·其一
作者：姚燮
朝代：清
体裁：古风

资风健羽力，亦曰能远翔。强飞逐鹑鶠，不如林箐藏。林深苦多弋，箐密苦有霜。八极未云局，思之益女伤。
咏怀寄厉山人三章·其三
作者：姚燮
朝代：清
体裁：古风

平生有遗患，及感还独伤。知我信如子，欲告终旁皇。秋深蛩语哀，云净山月光。我心非游鱼，世机安能忘？
咏怀寄厉山人三章·其二
作者：姚燮
朝代：清
体裁：古风

月光澹春夕，蘋末微风吹。清华信可撷，持之将安贻？极目各旷远，异境知同悲。思君无已日，天地有尽时。
咏水仙花十二韵
作者：姚燮
朝代：清
体裁：五言排律

独夜凌波影，孤灯是尔知。静难潜气息，洁许谢容姿。障袖微烟可，为阑小石宜。春情无谑浪，我梦在寒漪。月思雕如发，冰华软到肌。乍含殊怯怯，有待故迟迟。纤翼鸾幺影，斜鬟玉一丝。毗婆疏戒律，天囿撤籓篱。须媵藐姑射，要怜袁宝儿。物应愁态拙，渠敢赚人痴。守澹真存吉，缘尘肯化淄？水青云皎白，琴客渺何之？
咏绣毬花
作者：姚燮
朝代：清
体裁：七言律诗

一泓明水与湔眸，素面天婵避镜羞。醉里莺魂能化蝶，病馀春梦误寻秋。嫩阳玉笛樱桃社，澹雾银灯翡翠楼。重蒜窣帘条脱碎，浪情入夜不能收。
哀东津
作者：姚燮
朝代：清
体裁：古风

甬江夙称财货薮，出纳金钱日千斗。市估意气同骄云，能叱碑鼍过河走。结群敛利逾国征，上贿贪官作心手。爞爞虐火扬燄炉，惨惨盲风扇冰阜。树巢欲折鸮何依，失色奔踉瘈如狗。窖银不救一餐饿，掘穴墙根作行牖。弱民侧目心幸灾，强者乘机起争踣。当年抗礼大府庭，袒裸蹲街席遮丑。小人弗自量威福，宜以淫凶启天咎。如磐黑眚津南蔀，赤有虹芒射蒲柳。败兵泄愤来捉人，险地株连到黄口。拯危应变虽有才，难掩将军甲颜厚。大傩四目遭鬼欺，去向穷村吓痴妇。健儿赤臂刀悬肘，缚罕桥梁馘三首。县官率隶来助威，石响锒铛绁拖杻。饥鲸饮血扬赤鬐，塞岸昏霾扫一帚。还虞滋蔓及善民，星夜讥行密巡掫。辟人昔态真雄赳，立尔消亡向乌有。祅神驱魅乘豹过，铦刃抽霜刮尘垢。车传梱运空积藏，黠鼠徒劳坐关守。烹菰捣蟹供樽酒，风雨无惊让船叟。
哀江南诗五叠秋兴韵八章·其一
作者：姚燮
朝代：清
体裁：七言律诗

夸父投戈向邓林，海门薄日匿寒森。流枪焰逼黄天夕，乱鸟魂趋白下阴。方叔居然称元老，包胥谁与剖孤心？竟教密地如穷塞，霜满江乡十万砧。
哀江南诗五叠秋兴韵八章·其七
作者：姚燮
朝代：清
体裁：七言律诗

六水门前拒战功，可怜埋没马泥中。残鼙自打衔山月，败叶难禁过峡风。树隙云沈关垒绿，筝边鬼语野燐红。嗷嗷哀响中逵雁，汎宅无愁让钓翁。
哀江南诗五叠秋兴韵八章·其三
作者：姚燮
朝代：清
体裁：七言律诗

寸心炯炯抱丹晖，敢道臣身出贱微。火阵冲牛毛可握，风舷浮鹘翅能飞。一城命在生谁托，众士恩深死不违。咄尔倒持天斧柄，那知狼瘠兔方肥？
哀江南诗五叠秋兴韵八章·其二
作者：姚燮
朝代：清
体裁：七言律诗

飓风卷纛七星斜，白发元戎误岁华。隘岸射潮无劲弩，高天贯月有枯槎。募军可按冯唐籍，解阵空吹越石笳。最惜吴淞春水弱，晚红漂尽细林花。
哀江南诗五叠秋兴韵八章·其五
作者：姚燮
朝代：清
体裁：七言律诗

大江左臂截焦山，万马漂沈指顾间。那有龙骧驰蜀舰，翻容狗盗据齐关。护军塞北思依窦，宣慰淮西待荐颜。犹道零陵多智略，战勋旧冠羽林班。
哀江南诗五叠秋兴韵八章·其八
作者：姚燮
朝代：清
体裁：七言律诗

松常军路极逶迤，半络山村半水陂。精卫未能填大海，杜鹃只解避深枝。岂应徐晃军都懈，漫笑岑彭令不移。我抱凄凉开府恨，登楼凝望远云垂。
哀江南诗五叠秋兴韵八章·其六
作者：姚燮
朝代：清
体裁：七言律诗

问谁刃馘月氏头，北固军台宴晚秋。六代莺花弦拨怨，八屯戈马雨湔愁。斜阳疏柳荒城旆，浅水芙蓉画渚鸥。此意分明宵梦得，征帆无恙下瓜州。
哀江南诗五叠秋兴韵八章·其四
作者：姚燮
朝代：清
体裁：七言律诗

开局原无失算棋，路逢绝势亦堪悲。最怜段颎亡军祸，早伏哥舒出镇时。蕴水灯红传饷急，桂桥夜黑落星迟。昨逢绣帽三弦客，新乐蒲桃寄愤思。
哀雁
作者：姚燮
朝代：清
体裁：古风

海上之雁尔何来，上飞下飞相徘徊。自云朔方岁饥苦，欲托残生到南土。南人苦旱如北潦，江芦洲笋多枯槁。富家有粟仓廪闭，贫户有鸡卖无地，曷安尔身为尔计。海上穷兵善矰缴，将得尔肉谋一饱。不则流落江南乡，千里愁云迷故道。雁乎尔归兮归尚早！
哀鸿篇
作者：姚燮
朝代：清
体裁：古风

圣泽浩无外，流溥经八埏。陈书告凶祲，补恤周以全。流民尔奚辜，集泽遭沛颠。讵不念家室，且昧行路艰。耄稚苦扶襁，壮者肢拘挛。血茧遍肤髁，碎袷不蔽肩。枯瘠绝人形，蒙垢无丑妍。东家粱肉香，西市庖羊鲜。欲乞愧嘑蹴，望气空流涎。豺犬满郊野，匝月几转迁。昨自吾邑来，蹒跚盈百千。遗矢杂腥秽，白昼闭闬廛。逡巡冀苟活，过者无一怜。问曷罹极祸，欲语频呜咽。自谓托王土，聚族江淮间。淮江控上游，垦辟多腴田。洪濩足灌溉，旱沴亦中年。奇劫起呼吸，比户遭迍邅。四月积霪雨，河涨高陌阡。横流千里泻，黄浊杂濉涟。蛟魅升屋桷，噩响闻铿鼘。馀波溢徐凤，堤闸倾无权。仓挽尚漂荡，家室复何言？惨惨万村落，莽莽荒人烟。死亡半鱼腹，流胔少善完。蚁命非望获，讵暇谋橐饘。伥伥失居止，曷由告颠连。有司聚筹策，调置偏缓间。亦知尸位禄，民隐非其患。代吉界蕃虏，烽警方戢奸。济兖苦流决，吏且议赈蠲。即如郑卫境，崩裂膺毒愆。筑薅稍宁堵，裹足莫敢前。南来见淳俗，喜极还涕涟。重归弗复望，残喘或苟延。霾日杂星斗，野色含凄酸。暮行厕燐鬼，朝行随饿鸢。父母共妻子，痛哭呼后先。中道多病丧，弃与荒草缘。万难达一境，哀词鸣上官。偏遘里胥叱，拦道索路钱。含泪不敢怒，狼狈向市阛。十缗卖一男，一女金百锾。肝肠忍离割，争如沟壑填。道旁纨裤儿，裘马挤翩翩。论值减什佰，眈眈择好娟。亦是清门子，此意胡可宣？大府忽亲恤，俸养劳广捐。平均造丁册，下檄州邑员。崩角感益泣，躯命差少安。伊民语未尽，我悲欲汍澜。尧舜居深宫，旰夕廑痌瘝。庶类亦被化，欣忭于直专。天胡降大戾，忍此相摧残？还田信有待，百补终掣牵。孰向黼扆侧，陈我哀鸿篇。悲风喧海隅，四望空漫漫。
响岩
作者：姚燮
朝代：清
体裁：七言律诗

岚光天景极暄萋，探胜何劳短策携。沙渚暗烟闻鹭语，江田斜日看僧犁。水声过峡云为瑟，樵迹当厓树作梯。贺监高风千古在，荒台钓石有谁跻？
哭卢文学师棠
作者：姚燮
朝代：清
体裁：古风

毕生穷六经，垂成未及用。知名仅里廛，益滋吾道痛。积痗恐伤性，饮酒托驰纵。频以未了志，太息语群从。西风一夜寒，乌巢有霜冻。元灯不续心，残炷堕如梦。讣及贱子闻，迟疑未敢恫。分明讲易堂，柈杅昨犹共。遗孤瘦可怜，衣垢衽皆缝。依依寡母怀，索饵但知弄。房隅旧箧书，破碎与尘葑。缕然心血存，谁来职釐综？庭梧百尺凋，上有乱云瞢。下有残蟪声，凄宵语苔空。
哭吴上舍经治二章·其一
作者：姚燮
朝代：清
体裁：七言律诗

脱略生平使酒狂，难窥暗腑郁秋霜。盈门狗彘随金散，绕砌芝兰带雨荒。颇愧仲儒劳弟畜，本非叔夜竟忧亡。剑锋蚀尽延平气，多少恩雠愿未偿。
哭吴上舍经治二章·其二
作者：姚燮
朝代：清
体裁：七言律诗

未警寒风骨竟寒，待乾黄土酒先乾。生持门户愁孤立，死托亲朋信大难。梦尾灯烟摇堕叶，楼心琴语送流湍。诸郎强拭麻衣泪，恐使深堂白发看。
哭孙同年起元四章舟行严滩溺水死·其一
作者：姚燮
朝代：清
体裁：五言律诗

不信竟如此，人来告我闻。但教生已苦，谁使汝能文？黯黯风吹雨，凄凄水是云。游魂无家室，飘泊与谁群？
哭孙同年起元四章舟行严滩溺水死·其三
作者：姚燮
朝代：清
体裁：五言律诗

白发君堂上，秋深尚葛衣。艰难新妇弱，孱病一孙依。秃树悽孤鸟，回风促晚晖。可怜惊绝后，犹望汝生归。
哭孙同年起元四章舟行严滩溺水死·其二
作者：姚燮
朝代：清
体裁：五言律诗

夙昔羁燕邸，相将日夕过。联车趋酒市，击节听君歌。忽握西风别，还期后事多。前言入追忆，使我壮心磨。
哭孙同年起元四章舟行严滩溺水死·其四
作者：姚燮
朝代：清
体裁：五言律诗

死岂真天命，生何怨石尤？须知富春水，不是汨罗流。狼藉收残骨，虚无等幻沤。龙门千尺峡，神在倘车斿。
哭张孝廉际亮四章·其一
作者：姚燮
朝代：清
体裁：七言律诗

咄哉身得凤鸾依，仍此霜巢了褐衣。心泪早枯生亦暂，故乡不屋死犹归。箧封有垢文章蚀，朋散如星吊唁稀。惧尔千秋从此尽，留将六合与谁飞？
哭张孝廉际亮四章·其三
作者：姚燮
朝代：清
体裁：七言律诗

伉傸生平意气多，短车尘巷喜频过。更番雪我愁中涕，强忍听君醉里歌。白发未能留岁月，夕阳谁使满山河？不如宣武门前柳，尚有荒枝照逝波。
哭张孝廉际亮四章·其二
作者：姚燮
朝代：清
体裁：七言律诗

撷荔搴兰赋大招，天难诘问命谁料。一生但倚冯煖铗，九市都思伍员箫。山狖可仙遭橡饵，天云无蒂作棉凋。燕台稿藉千金骨，未遇韦支总不骄。
哭张孝廉际亮四章·其四
作者：姚燮
朝代：清
体裁：七言律诗

微生九死幸逃灾，偏向天涯哭汝来。可惜杜陵忧国老，谁闻庾信过江哀。途穷转似重泉慰，身贱难言一代才。自此樵川春不醒，紫云零落八闽台。
哭徐编修师得短言二十八章拉杂写哀不能成篇幅也又何暇于文·其一
作者：姚燮
朝代：清
体裁：古风

卓卓天下师，众望之所式。而天遽丧之，岂惟吾道阨？
哭徐编修师得短言二十八章拉杂写哀不能成篇幅也又何暇于文·其七
作者：姚燮
朝代：清
体裁：古风

琴之裂兮，弦将曷附？心之尽兮，言将曷诉？
哭徐编修师得短言二十八章拉杂写哀不能成篇幅也又何暇于文·其三
作者：姚燮
朝代：清
体裁：古风

昨夜占天星，少微黯无光。下视帏灯孤，夫子病在床。
哭徐编修师得短言二十八章拉杂写哀不能成篇幅也又何暇于文·其九
作者：姚燮
朝代：清
体裁：古风

言设于席谁之舄？言架于椸谁之衣？舄谁足之？衣谁服之？
哭徐编修师得短言二十八章拉杂写哀不能成篇幅也又何暇于文·其二
作者：姚燮
朝代：清
体裁：古风

岩岩庙堂器，当道之所期。而天遽丧之，岂独吾党悲？
哭徐编修师得短言二十八章拉杂写哀不能成篇幅也又何暇于文·其二十
作者：姚燮
朝代：清
体裁：古风

北风吹我衣，入门见素帏。哀哉天地中，乃有今日期。
哭徐编修师得短言二十八章拉杂写哀不能成篇幅也又何暇于文·其二十一
作者：姚燮
朝代：清
体裁：古风

迟疑复迟疑，出门顾我影。但愿是梦中，而期有时醒。
哭徐编修师得短言二十八章拉杂写哀不能成篇幅也又何暇于文·其二十七
作者：姚燮
朝代：清
体裁：古风

犹幸来时生，得与死时别。和泪倾酒浆，后当长决绝。
哭徐编修师得短言二十八章拉杂写哀不能成篇幅也又何暇于文·其二十三
作者：姚燮
朝代：清
体裁：古风

唯我友朋，罔或不哀。但闻恸声，不辨其谁。
哭徐编修师得短言二十八章拉杂写哀不能成篇幅也又何暇于文·其二十二
作者：姚燮
朝代：清
体裁：古风

明明非梦，我还入门。白日满地，视之皆昏。
哭徐编修师得短言二十八章拉杂写哀不能成篇幅也又何暇于文·其二十五
作者：姚燮
朝代：清
体裁：古风

今其已矣，明将归矣！明将归矣，我还来矣。
哭徐编修师得短言二十八章拉杂写哀不能成篇幅也又何暇于文·其二十八
作者：姚燮
朝代：清
体裁：古风

形虽决绝，感无绝时。感有绝时，日月鉴之。
哭徐编修师得短言二十八章拉杂写哀不能成篇幅也又何暇于文·其二十六
作者：姚燮
朝代：清
体裁：古风

昔归来别颜，今归来别棺。今别来拜棺，昨来犹拜颜。
哭徐编修师得短言二十八章拉杂写哀不能成篇幅也又何暇于文·其二十四
作者：姚燮
朝代：清
体裁：古风

非我友朋，其哀亦恸。不知我谁，相对而共。
哭徐编修师得短言二十八章拉杂写哀不能成篇幅也又何暇于文·其五
作者：姚燮
朝代：清
体裁：古风

欲知夫子言，如我言在心。以心证所言，心在言已深。
哭徐编修师得短言二十八章拉杂写哀不能成篇幅也又何暇于文·其八
作者：姚燮
朝代：清
体裁：古风

陈轼于除，伊谁之车？顾彼厩下，伊谁之马？车之轮殆将摧为薪，马之踯躅兮哀嘶而吟呻。
哭徐编修师得短言二十八章拉杂写哀不能成篇幅也又何暇于文·其六
作者：姚燮
朝代：清
体裁：古风

夫子有言兮，在我之心。我有弦兮，在夫子之琴。
哭徐编修师得短言二十八章拉杂写哀不能成篇幅也又何暇于文·其十
作者：姚燮
朝代：清
体裁：古风

鬯于恢闳，极于闲雅。夫子之文，古之作者。
哭徐编修师得短言二十八章拉杂写哀不能成篇幅也又何暇于文·其十一
作者：姚燮
朝代：清
体裁：古风

明可对君，幽可对亲。夫子之行，今之完人。
哭徐编修师得短言二十八章拉杂写哀不能成篇幅也又何暇于文·其十七
作者：姚燮
朝代：清
体裁：古风

我裳敝兮，夫子释之。我名卑兮，夫子立之。我容悴兮，夫子拭之。
哭徐编修师得短言二十八章拉杂写哀不能成篇幅也又何暇于文·其十三
作者：姚燮
朝代：清
体裁：古风

何罪乎地也，生而屯邅？何负乎天也，而贼其年？
哭徐编修师得短言二十八章拉杂写哀不能成篇幅也又何暇于文·其十九
作者：姚燮
朝代：清
体裁：古风

慰夫子之爱兮，而无其时。负夫子之爱兮，而又谁语之？
哭徐编修师得短言二十八章拉杂写哀不能成篇幅也又何暇于文·其十二
作者：姚燮
朝代：清
体裁：古风

矧志之洁蠲兮，何负乎天？亦履方而砺兮，何罪乎地？
哭徐编修师得短言二十八章拉杂写哀不能成篇幅也又何暇于文·其十五
作者：姚燮
朝代：清
体裁：古风

不闭何在，不摧何待？孑焉此身兮，谁证千载？
哭徐编修师得短言二十八章拉杂写哀不能成篇幅也又何暇于文·其十八
作者：姚燮
朝代：清
体裁：古风

我何贤兮，而蒙爱之私？慰夫子之爱兮，而已无其时。
哭徐编修师得短言二十八章拉杂写哀不能成篇幅也又何暇于文·其十六
作者：姚燮
朝代：清
体裁：古风

舌闭何惜，心摧何憾？孑焉此身兮，往将谁监？
哭徐编修师得短言二十八章拉杂写哀不能成篇幅也又何暇于文·其十四
作者：姚燮
朝代：清
体裁：古风

我述其哀兮，而犹匪哀。我舌已闭入，我心已摧！
哭徐编修师得短言二十八章拉杂写哀不能成篇幅也又何暇于文·其四
作者：姚燮
朝代：清
体裁：古风

昨命我入室，扶床尚能起。对我无一言，但有泪瀰瀰。
哭白华先生厉志一百二十韵
作者：姚燮
朝代：清
体裁：古风

噫窍泄阴山，下使万窍阖。到目无一怡，孤心倚谁惬？厉君久病床，如我病尪怯。两病各半年，歧黄亦穷法。近传君病危，食已禁凫啑。我病虽略瘳，在啜尚愁欱。生微意已短，气在为君慑。迟目恐有差，勉行试蹀躞。相期一握臂，远抵信问十。裹帽添重裘，不顾路霜浥。初日当西关，断草黄过堞。沙水交城流，急弩向西潗。我心急过弩，步碍转多涩。巷末见君屋，屋近似闻泣。泣低乌能闻，门有纸钱湿。又恐邻近讹，急我排闼入。斯时孤危心，如羊斗群�。谁防君果然，死矣露朝溘。君死为昨夕，隔日已未及。悔不日昨来，为君理衿褋。君有呻吟声，犹得我耳接。犹使君泪眶，亲见我呜唈。或有未了言，为我致喋喋。掌为君面摩，指为君手执。我罪实负君，君目竟不眨。可怜枯树枝，俯影互窗翣。触目尤可怜，乱书积隅榻。是君心血存，是君手爪搯。幸哉君有儿，森削竹成立。呜呼不复言，浩茫往怀集。往与君始交，君年过我廿。相交旋廿年，曾不抵一霎。君生少孤苦，赤贫鲜援挟。弃佣事读书，偻身破椽蛰。暮食朝不炊，泣典老母錜。乞米亦有门，焉肯听颜甲？逮博一领衿，转嫌马添鬣。羞厕帖括儒，乃复弃举业。性命役经史，寝馈竭搜猎。旁涉书画林，研煤勇摹拓。椽笔千钧提，猛欲晋唐压。剑气青郁浡，腾采玉龙匣。作诗力追古，神浑貌无袭。结轖复结轖，一一系篇什。趢趗向六合，天窄地岌岦。虮虱蠕其间，萤爝与煜熠。游丝不春拂，辱遘野马狎。而君抵众阨，太洁任污纳。捲襆趋三吴，声名重琼钑。枣骝羾云逵，驈骊逊馺�。世欲杀狂李，荆州术忧乏。黄金于才仇，毫楮衍橐箧。归来穷海栖，翻涛濯长铗。拟栽佛顶桑，短蓑具锹钾。魂瘦不耐荒，咄咄猿径狭。雕鹗莽骄横，而君翅恒戢。君貌癯兀兀，苍巫斲秋峡。君气百齮龁，鞭箠辟刘邺。与我相昵亲，类彼脊骈胁。君带我结纠，我裳君纫䌜。君过我弹劾，不恶我詀讘。我文君改抹，畏君每怗怗。矧论肝肺交，君与鹤山叶。伤哉鹤山鹤，铩矣命遭磕。与君同梦之，其魂弱烟蝶。西瀛梅华楼，古苔织吟衲。君更西旸徂，道山践朋盍。广漠风逍遥，斟元互酬答。而我枯影螗，寒翳窒空睫。不喑而厕喑，于谁致喢喢？君夙困疢痗，肢体委病苶。夜火芦窗灯，怨抱镜心颊。屑屑霜丝彯，须髯未经镊。自分颓惫终，心存力艰给。呼怆难再穷，迩还睹兵劫。健军楼烦趫，飞轮下艛艓。蹂躏君室家，扰乱君鄙邑。脱祸逃郡西，妻孥挈烦惵。萧条四堵壁，但悬敝毡笠。而君妇实贤，皲瘃赴薪汲。有子劳佣书，出负异方笈。在水摛有菨，在陆搴有蕺。惟君餍曰甘，那问匮瓶粒？时抒忧时怀，骚歌振铿擖。飞狐过江躐，颠松苦鸢跕。喘促幸留息，踬也续之跲。而宜涸辙鱼，终于阻清霅。今岁篱笋肥，淫霉夏旬浃。我病刚淹绵，五内丧欲嗒。螫疑毒虺攻，每每坐昏魇。君闻不待沐，冒雾贳河楫。过我惊我瘦，与我拭尘帢。而复整我衾，而抚我之帢。支枕我苦渴，壶荈为我扱。方寸君已乱，慰语重且叠。时可已午交，檐阴倏飙拉。凉照古苔阔，暗绿动蒲萐。呼童理虾菜，为君奉蛮榼。横汉峨嵋峰，远爽翠平裛。令我开病怀，起且御芒屧。终忧病不生，绋将累君絷。孰料君先亡，为君荷埋锸。茅堂酒一尊，万古月沈硖。而在昔别时，犹期继欢洽。忍看君入棺，厝诸野丛沓。野河颓下流，厥声�以涾。君魂漂浩荡，我魂阻嵬嶪。黄泉苦不门，青天苦不级。泉有门可通，天有级可拾。未闻天泉分，既辟复能翕。生魂与死魂，何从接呼吸？君生吾亦贫，助升不及合。君死苟不传，吾惭旧盟歃。哀哉吾厉君，吾心君所习。纵有十万言，末由尽笺劄。哀哉吾厉君，吾来向君揖。此后吾于君，如冠不谋靸。吾告可冥通，君魂定怏悒。剩叶不留柯，曦轮堕海急。哀哉吾厉君，吾亦感衰飒。
哭端木舍人二章·其一
作者：姚燮
朝代：清
体裁：七言律诗

招魂谁续大夫歌，寒碧平原感逝波。地肺青乌空勃窣，天钤元象猛收罗。易堪千古犹身在，士也人间恸尔多。闻说仁王山下路，夜凉有鹤语烟柯。
哭端木舍人二章·其二
作者：姚燮
朝代：清
体裁：七言律诗

芝柏心期付杳冥，西风洒涕此伶俜。幽燕琴酒无明月，瓯括山川有堕星。我愧延陵敦古谊，天将灵窆葬遗经。只留敝箧诗篇在，读与茅堂断蟪听。
唐多令
作者：姚燮
朝代：清
体裁：词

春雨过篷窗。春岚湿远江。盼家山、越水微茫。一剪蘋丝帆影动，浮晓梦、到钱塘。春箔隔低篁。春人许样长。倚琼樽、旧日欢场。新柳未青楼燕去，怕重觅、转凄凉。
唐多令·倚楼目远春人不来
作者：姚燮
朝代：清
体裁：词

梦影小红楼。东风笛送愁。游丝宛转飏帘钩。帘外玉梅花落尽，空翠羽，说啁啾。莫唱少年游。斜阳冷欲秋。木兰烟隔美人舟。江水微茫芳草外，怜多事，替春流。
唐多令·秋深忆梦图，长白猗君悼亡作也。
作者：姚燮
朝代：清
体裁：词

蝴蝶堕春钿。春归又一年。问朝来、谁并吟肩。还把零星脂粉盝，都安向碧窗前。蟋蟀絮秋烟。秋心碎可怜。问宵来、谁解孤眠。更把凄凉梧竹雨，都吹到枕函边。
商虬戈
作者：姚燮
朝代：清
体裁：古风

刺斜捣直钩引平，胡三援四垂礼经。蚩尤狐父制难见，亳州鐏刃留其硎。奉天当日率虎旅，升陑义誓如雷霆。乃秉白钺载青旆，昆吾允克三朡征。想兹黄柲共从事，一挥顿扫元烟腥。应如缴弋瞥神中，飞翮堕地留象铭。双虬蜿蜒在句孑，雕夔差勿还倪婴。二十八君久陵替，几将宗器陈圉冥。执矛聚镞蚀盉鬲，偃旂立马残句兵。平湖钱氏夙宝此，要非后器誇鸡鸣。牧野倒北奈帝乙，翳徒命伐思文丁。精金所在百神护，火光夜烛嗤永兴。
善哉行
作者：姚燮
朝代：清
体裁：四言诗

有田可食，惰者不耕。惰者不耕，三年而荒。三年而荒，三月治之。破土得绿，微有生机。东家贫儿，上山拾栗。母病失炊，无忧晚食。西家贫女，携兰种香。眉有怨色，怨春不长。贫儿贫女，各有心绪。虽日见之，难相告语。寄语惰者，力不恃人。以力恃人，自弃其身。
喇叭嘴
作者：姚燮
朝代：清
体裁：古风

俯吸落日气，仰吐初月华。容腹未及斛，作意偏谽谺。林阴石垂掌，与云相攫拿。揉之极纷碎，散如杨柳花。蛎房布空洞，潟下多潜蛇。昆布春不生，搏浪惟有沙。投身生大怖，坦履亦槎枒。谁云千丈潭，自灿光明霞。
喜厉山人自禾中来得诗四章·其一
作者：姚燮
朝代：清
体裁：古风

逐役情寡谐，身真异乡赘。虽有龙女梭，与人织山�。公干吾素心，梦寐有交际。相际同参商，何由惬梦寐？群机叵以危，刻责到微细。敢资斧锧强，搜薪及椒桂。闻君客绣州，舌亦近愁敝。湖雨不逐尘，自洒逆风涕。安能抱襆来，与我一床对。一灯两影亲，万事听乖戾。
喜厉山人自禾中来得诗四章·其三
作者：姚燮
朝代：清
体裁：古风

判袂芙蓉江，真如箭离括。望君千里眸，怨为乱山夺。而今得倚依，复何感沈阏。当如茑在松，生意勉同活。列馔供饮饕，谁还料饥渴？岂其燕羽单，无阻海天阔。子前吾语子，人生贵自达。眼底木叶荣，知难避秋脱。秋来子不知，秋在我心末。将心挂子眉，毋云气疏豁。
喜厉山人自禾中来得诗四章·其二
作者：姚燮
朝代：清
体裁：古风

晓起盥方罢，倚阁山川清。忽于鸣鸟中，叩门惊子声。急烧破甑饭，漉之莼叶羹。略拂晴和风，吾已硗确平。昨宵月梦寒，梦汝烟江行。安知汝寸心，先傍吾几檠。隔檠十万花，春满夫差城。何于万花界，恋此孤竹青。我竹子凤凰，我能媚子鸣。子鸣人耳聋，聋者但闻莺。
喜厉山人自禾中来得诗四章·其四
作者：姚燮
朝代：清
体裁：古风

惜无叶石林，来续白祠社。往岁徵逐流，当路几存者？君髯白已斑，我发秃就寡。忍于深柳阴，对此绿盈把。柳边春正酣，纤鸟语娇奼。何以艳日光，不照破屋下。明日阊门市，与子贳蹇马。芊芊多蘼芜，莽莽入原野。蛱蝶吾帽栖，游丝子衣惹。漫感羁人羁，聊为冶游冶。
喜张际亮徐志导志恭昆季先后至都
作者：姚燮
朝代：清
体裁：七言律诗

焦尾谁怜入爨琴，梦搜月魄到湘岑。渐看佳雁随云到，未使清樽有壑沈。异日任添伤别泪，暗窗重拭画苔阴。存存道气真天在，共剖玄关勘郁森。
喜晤王明府有龄送其之慈溪任
作者：姚燮
朝代：清
体裁：古风

忆昔海变危，经略劳大官。散吏各从军，峨峨貂尾冠。仰见鸷鸟飞，手攫似可餐。安问悬肘弓，张弛有所难。驰骤弄白日，意气交腾驩。羁縻图目前，弃金同邱山。君来勷会计，夙夜凛无閒。鉴末必及本，而能持其端。明烛了千伪，不紊支度烦。下察隶与倌，未或怨疲瘅。惜哉立势孤，僚辈多触掸。手抱颖师琴，逆风自鸣弹。惊火落游枪，掠地骄番汗。城垒一万军，卫拒苦犹单。君保粮辎行，拇血敢辞殚？风刀剺面痕，夺狐西出关。招亡集曹娥，亲恤履茅菅。事定论功赏，乞职多援扳。君职实称勋，益禄何惭颜？慈湖郡西鄙，近亦困凋残。当令磐石悬，置地砥之安。未及底同乐，先宜识同患。并非尚苛刻，一一求疮瘢。庶乎气垂毙，猛夺生魂还。静日菀青柳，涟漪江初澜。送君江棹纡，天镜亸明峦。神医得扁卢，黎氓复何瘝？耳听口碑俚，其荣逾钩鞶。作诗聊宠君，谅我戆直言。暗木愁枭鸱，孤鹤垂素翰。
喜潘丈迟归二章·其一
作者：姚燮
朝代：清
体裁：五言律诗

逐渐知交散，君归喜独迟。冲襟醇酒挹，健笔大文持。月幸吾心满，风愁尔鬓吹。且联今夜榻，无梦更联诗。
喜潘丈迟归二章·其二
作者：姚燮
朝代：清
体裁：五言律诗

几辈堪师友，寥寥古谊沈。深潭资长绠，异石托同岑。汝袖山阳篴，吾携海上琴。相将跨元鹤，一奏太希音。
喜王焘见过赠以诗
作者：姚燮
朝代：清
体裁：古风

百年不著一尺书，空山老死还何如？长江大汉有时竭，安得沙石皆璠玙？王翁穷瘦可见骨，食厌云浆无绿发。蓬艾日高名日卑，白日犹悬壮心没。儒生福薄逢乱离，天池只受鰌蛙嬉。生愁血食断身后，挂杖安用葫芦肥？登楼歌哭枯林籁，衍箧文章败灶灰。丹山赤水神仙府，瑶树琪花失风雨。鹤巢堕地青苔彫，残月烟丛剩鹃语。故人相见酒且倾，刘伶述德非逃名。有田自悔不识耕，末俗所弃翁所争。苍鹰一击万里白，欲从杯底开八溟。吁嗟乎，闭门不坐华胥乡，出门不行邯郸道。柴桑老人乞食老，忍饿常埋野田草，宜我干将钝难宝。
喜罗通守来郡养疾
作者：姚燮
朝代：清
体裁：七言律诗

经年烽火迤江台，作赋难为庾信哀。屈子搴兰循泽到，王乔脱屣自天来。壮怀已尽穷生拙，道力能坚旦气回。万宇升沈苍狗幻，且招琼管侑清罍。
喜迁莺·帘阴依梅溪体
作者：姚燮
朝代：清
体裁：词

网油窗户。惹几回醺眼，看晴疑暮。窣地深深，横波悄悄，筛乱竹梢桐乳。夕阳明不到，琼押底、略通莺语。问何事，剪湘云剩片，来隔愁住。庭午。曾挂否。小簟罢棋，蝙蝠拂红尘。烟薄花笼，香疏月障，梦记断无人处。玉钗微堕响，随燕子、一边寻去。又添绿，是础苔暗生，前夜凉雨。
喜雨
作者：姚燮
朝代：清
体裁：古风

入霉十日天不雨，冰簟藤阴难逭暑。晚山日落云意生，屋角寥寥一鸠语。谷雨种稻今未青，田龟欲拆无蛙声。市中颇愁米价贵，西荡鱼虾不入城。梦回清晚如烟夕，起看芭蕉展新碧。莓苔欲作荇藻光，阶下沄沄已盈尺。门前大树夙有蝉，树下荷叶方田田。行须饱饭坐渔艇，尽日寻诗向鹭边。
喜魏源王柏心李杭诸君成进士寄之以诗五章·其一
作者：姚燮
朝代：清
体裁：五言律诗

到枕闻鸡唱，雄心未敢颓。云衢原自阔，天马果能来。掉尾羞难附，孤鸣激转哀。何时逢郭隗，援我向尘埃。
喜魏源王柏心李杭诸君成进士寄之以诗五章·其三
作者：姚燮
朝代：清
体裁：五言律诗

动取空言诮，高文久若菅。谁知千里翮，原向伏时娴。真赏难虚弋，吾躬转惧难。石潭清在户，未忍照衰颜。
喜魏源王柏心李杭诸君成进士寄之以诗五章·其二
作者：姚燮
朝代：清
体裁：五言律诗

自愧材拳曲，频遭弃盛时。诸君今特达，吾道赖扶持。日下冠裳竞，名山几辈期？凛哉鞶与鉴，慎弗习同移。
喜魏源王柏心李杭诸君成进士寄之以诗五章·其五
作者：姚燮
朝代：清
体裁：五言律诗

尚多奇特士，遗佚竟何如？岂尽关时命，还相劝读书。大材无梓杞，矜式有璠玙。使我归耕想，扪心弗弃储。
喜魏源王柏心李杭诸君成进士寄之以诗五章·其四
作者：姚燮
朝代：清
体裁：五言律诗

一第寻常事，曾何系重轻？得人思献颂，贱子惜无名。雨洗匡庐出，云排斗壁明。承平难许效，吾曷慰吾生？
嘉有司者祭兵殇之鬼得三五绝·其一
作者：姚燮
朝代：清
体裁：五言绝句

祅气荡使除，祥风和以舒。生民都受泽，无病得安居。
嘉有司者祭兵殇之鬼得三五绝·其三
作者：姚燮
朝代：清
体裁：五言绝句

弃骨虽久枯，雨露濡其魂。相恤逢好官，孰非天子恩？
嘉有司者祭兵殇之鬼得三五绝·其二
作者：姚燮
朝代：清
体裁：五言绝句

所费惟楮钱，能释万鬼虑。黄泉需旅资，各自好归去。
嘲愠六章
作者：姚燮
朝代：清
体裁：四言诗

剸人以舌，其铦似锋。囚人以气，笯槛曷庸？（一章）楩楠菉葹，屮木之稚。胎以土膏，不乞甘雨。（二章）大圜入照，明月无棱。周驰罔憩，谁系长绳？（三章）皇柄两持，元气凋瘵。淫孛寇阊，天耳其瞆。（四章）尧舜不帝，六合永沈。民殄物肆，何有古今。（五章）棼纚车斿，五岳夜醮。碧虚为澜，如有龙啸。（六章）
四更月落徐君送余下船
作者：姚燮
朝代：清
体裁：五言律诗

月落万山低，潮来风益凄。断沙明荻雁，大野语霜鸡。握手当寥阔，投心入窈迷。借歌渭城曲，抵得白铜蹄。
四月二十七日同蒋同年湘南熊鹾尹松之陈明经凤孙小集江亭醉后次蒋君原韵四章书壁·其一
作者：姚燮
朝代：清
体裁：七言律诗

蓬莱相对玉峰高，酒阵筵翻三峡涛。帝极星辰森象纬，天钧日月转鸿陶。太平身世真宜醉，草野文章亦自豪。几辈正声参雅颂，未惭仙骨冠花曹。
四月二十七日同蒋同年湘南熊鹾尹松之陈明经凤孙小集江亭醉后次蒋君原韵四章书壁·其三
作者：姚燮
朝代：清
体裁：七言律诗

诩也能歌袖影彯，熊生击缶和吾箫。残春絮海烟千里，昨梦芦沟月满桥。泉石勋名申誓约，人天籁响杂诙嘲。无端出入相狼狈，座有元龙意亦消。
四月二十七日同蒋同年湘南熊鹾尹松之陈明经凤孙小集江亭醉后次蒋君原韵四章书壁·其二
作者：姚燮
朝代：清
体裁：七言律诗

玉毂金鞯八尺龙，朱门贵戚黑头公。惯来此地争消夏，让我今朝独御风。山迥楼台无障翳，天连溟渤极清空。别开小社娱莺燕，不假前旌树隼熊。
四月二十七日同蒋同年湘南熊鹾尹松之陈明经凤孙小集江亭醉后次蒋君原韵四章书壁·其四
作者：姚燮
朝代：清
体裁：七言律诗

东郭高杨祓露清，西山晚翠切楼明。短欢北里抛吴纻，佳节南天感蜀樱。倦马颇愁前路阔，啼鹃不慰异乡情。诸君珍重长鞭策，策短吾还愧祖生。
四月二十八日感作示同年叶金胪二章·其一
作者：姚燮
朝代：清
体裁：古风

今我将如何，悲来不可道。纵累千万言，无由达苍昊。天河明星稀，水萤鬨成耀。元橐罔知探，迷离以眸造。平掌三神奇，夹脊九疑峭。纷纷琪树枝，飒飒向空掉。老子东入关，岸冠忽西笑。尺泽龙未升，霖气远先到。芙蓉讵为妍，幽兰亦非妙。古镜悬壁间，洞然析群照。
四月二十八日感作示同年叶金胪二章·其二
作者：姚燮
朝代：清
体裁：古风

有花与君赏，有酒斟酌之。罗衣何瑟瑟，春风窅来吹。晚色入平陌，烟草弄其姿。平荡但空绿，安辨垂杨枝？皇天养群物，祥瀣无偏滋。未闻千尺柯，下与井黾期。鞭雷走六合，狡虎难为奇。大海可习战，安用昆明池？止当万仞立，去当寥廓飞。鸾凤有羽毛，顾影毋相疑。
四月十夕同李宗沆厉恩官坐城西徐氏寓园作
作者：姚燮
朝代：清
体裁：古风

中心郁不悦，在目皆黯惨。昏月避林色，英华未许揽。仰面数列星，碧光何湛湛。下照双凤阙，流金极空嵌。黑虎卫门户，飞梦去难犯。吾灵葆安用，视发愧元髧。还顾二三子，同运致齐感。神嗒欲无息，味苦转疑澹。浮名贼大道，日月保铅椠。安以七尺躯，沈沈局深坎。
回思八章·其一
作者：姚燮
朝代：清
体裁：七言律诗

回思袖斧觅琼柯，踯躅荒山遍罻罗。马历太行知陆坦，花经狂雨识风和。渐师素女谙丹鼎，莫怅黄姑隔绛河。但愿广寒八万户，清辉不蚀照姮娥。
回思八章·其七
作者：姚燮
朝代：清
体裁：七言律诗

九道如绳大火流，西风迢递蕣花秋。侏儒那解量天尺，沙漠原无望岳楼。谁遣范增重事楚，须知李密早臣周。微时犊鼻裈犹在，怅矣临邛赋白头。
回思八章·其三
作者：姚燮
朝代：清
体裁：七言律诗

惭愧平舆沈下贤，风流犹问永和年。霜煤细拨烘花窖，瀣气浓斟种玉田。已脱煞宫磨蝎命，枉抛禁院厌蛇钱。天孙难说裳无缝，紫鸑罗襦尺寸填。
回思八章·其二
作者：姚燮
朝代：清
体裁：七言律诗

斋院何堪匿狗屠，可怜掣手碎珊瑚。悔将薄倖诬元稹，误以狂且诵子都。好摄云魂藏石椁，重收月气贮冰壶。怪伊碧眼匈奴客，湎鼻山尊饮酪酥。
回思八章·其五
作者：姚燮
朝代：清
体裁：七言律诗

青蕊纷蕤白蜺翔，感甄词赋太荒唐。频邀秘佛参灵咒，拟拜飞仙乞寿方。香界无尘游翡翠，天门如砥控骝黄。况传恶水潮驱鳄，好俟空山石化羊。
回思八章·其八
作者：姚燮
朝代：清
体裁：七言律诗

瀛台花暖奏龙璈，记与琼兰赌凤袍。苦渴暂消资鲁酒，辣肠快断借并刀。迎风杨柳无还絮，驯渚鵁鶄有秃毛。却笑附膻犹蚁集，眼看祸水汩天韬。
回思八章·其六
作者：姚燮
朝代：清
体裁：七言律诗

画箧春衫褪水荭，照心愁拭虎符铜。埋囚剑气思雷焕，入爨琴材感蔡雍。几打青禽伤比翼，谁缫素茧辨同功？衡湘客雁都归去，天末秋霞媚晚红。
回思八章·其四
作者：姚燮
朝代：清
体裁：七言律诗

梦踏沈香白下街，选春尚佩牡丹牌。玉山花悴成蔫绮，金谷霜寒有冻荄。愿祝春霪消蝶劫，敢燃祆火照狐骸。蹴槃小试刑天舞，溜损�珑髻一緺。
回梦
作者：姚燮
朝代：清
体裁：五言律诗

回梦得鸿意，长天罢朔风。山高愁月缓，苔静识堂空。劳悴关心始，年华在酒中。沈怀师大造，默地有神工。
回沙闸
作者：姚燮
朝代：清
体裁：古风

苦撰水利书，未适百年用。当知一寸流，因时殊决壅。大泽鱼所栖，绞岸剩枯葑。遂令旁激澜，石根转搜空。春田方待膏，斯民匿忧众。奔泉如箭发，十发九不中。岂其纸上言，竟受古人弄。相地得旧章，宿疑遂昭贡。细脉伏土行，乱山压沙重。输彼闲闲鸥，无愁伴渔梦。
团扇词
作者：姚燮
朝代：清
体裁：古风

握我掌中，置我怀中，已捐我箧笥中。我何德乎炎威，我何怨乎秋风？但愿洁白常自葆，他时思我还相逢。
园居养疾以盆卉自娱各系小诗得十章 其一 璎珞柏
作者：姚燮
朝代：清
体裁：古风

植体坚不挠，纤末自脩整。密翠交砚泓，烟势蓄千顷。最宜春屏山，佛髻罥斜影。
园居养疾以盆卉自娱各系小诗得十章 其七 赪桐
作者：姚燮
朝代：清
体裁：古风

海旭一千丈，来挂五寸梢。疑从扶桑东，撷此珊瑚条。安得鷟鸑雏，并奏虞廷韶。
园居养疾以盆卉自娱各系小诗得十章 其三 金钱蒲
作者：姚燮
朝代：清
体裁：古风

珊珊骨九仙，袖短亦能舞。素壁无一尘，瘦蛾夜灯语。泠然玉瑟弦，拂落洞庭雨。
园居养疾以盆卉自娱各系小诗得十章 其九 天目松
作者：姚燮
朝代：清
体裁：古风

古丈髯银虬，儿孙亦上寿。辟火餐黄精，仙飙满苍袖。入梦临安峰，云姿迥天秀。
园居养疾以盆卉自娱各系小诗得十章 其二 虎刺
作者：姚燮
朝代：清
体裁：古风

阴厓无煖阳，腻乳洒烟汁。古月沈鹤巢，苍衣苦寒涩。莫将红麝珠，唾与怨女拾。
园居养疾以盆卉自娱各系小诗得十章 其五 蜘蛛莲
作者：姚燮
朝代：清
体裁：古风

纤蔓袅何瘦，络竹如网丝。锵然风五铢，春女琅玕衣。靛露浮晨香，胡蝶顾生疑。
园居养疾以盆卉自娱各系小诗得十章 其八 仙人掌
作者：姚燮
朝代：清
体裁：古风

乖龙割左肪，化作太华石。移置琉璃屏，金天照眉碧。灌之玉瀣寒，森然抱芝魄。
园居养疾以盆卉自娱各系小诗得十章 其六 六月雪
作者：姚燮
朝代：清
体裁：古风

粉廊暗初夕，气薄难为云。罗纨洁相妒，拂之霏玉尘。到地久不消，蚁来饮其薰。
园居养疾以盆卉自娱各系小诗得十章 其十 文竹
作者：姚燮
朝代：清
体裁：古风

一瓯三百竿，琐琐未禁露。幺凤如美人，单衣愁日暮。安得管仲姬，为我写纨素。
园居养疾以盆卉自娱各系小诗得十章 其四 玛瑙玉兰
作者：姚燮
朝代：清
体裁：古风

滟滟当晓阳，薄颊可愁醉。菂心卷暗荷，藓衣褪明黛。一串鱼子黄，宜纫玉儿佩。
固安车中梦叶元阶
作者：姚燮
朝代：清
体裁：古风

临安城中散筵席，谁道生离成死别？固安城中一杯酒，醉里生魂梦死友。朔风白昼吹烟霾，日光满地愁不开。千里百里冻春色，君魂黯黯何从来？湖西揽碧多芳草，握手分明致怀抱。天姿玉朗颐丰润，不似年时色枯槁。忽作惨澹容，若言死愁苦。手指箧中编，涔涔泪如雨。耳根无尽凄凉语，梦醒瞢腾索何许？无端万绪愁丝乱，寸寸纠缠向心腑。每得新诗辄相忆，眼底何由更寻汝？吁嗟乎，君死未及七十日，我行已客三千程。南来一一穿云雁，都是君边恸哭声。
国香慢·邻人贻牡丹一枝供以磁钵倚笛相赏
作者：姚燮
朝代：清
体裁：词

日午吟簃，尽沉沉坐久，淡淡香霏，分明似愁还笑，欲背仍依。霎地鼠姑风峭，带墨花、弹上罗衣。相思夜来梦，䰀鬌灯边，一样怜伊。天涯正春杪，看断红万树，众绿生时。洛阳何处，美人敛袖相期。我久闭门忏恨，厌喧嚣、钿板琼卮。幽情傥微鉴，好待词成，莫化烟飞。
地驱乐歌四曲·其一
作者：姚燮
朝代：清
体裁：四言诗

射兔伤麋，打鸡惊狗。城门大开，挂印而走。
地驱乐歌四曲·其三
作者：姚燮
朝代：清
体裁：四言诗

山石荦确，不深而高。情事急切，中路弃刀。
地驱乐歌四曲·其二
作者：姚燮
朝代：清
体裁：四言诗

道逢故人，掩面泣下。两骭拔泥，鞍不能卸。
地驱乐歌四曲·其四
作者：姚燮
朝代：清
体裁：四言诗

夫妻同心，至死方别。有铜买铜，无铜买铁。
坝头河
作者：姚燮
朝代：清
体裁：七言律诗

牂牱云势石尤声，天色寥黄水浪青。驿背乱船迎柝下，马头残梦带霜醒。平烟大漠吹荒火，疏柳军台挂断星。惭愧近怀同倦弋，长霄多事慕鸿冥。
垩灶
作者：姚燮
朝代：清
体裁：五言律诗

三轮风火水，一霎眼光收。酒阵中原鹿，诗肠棘木猴。立身持所贵，与化适其游。垩灶堪重锻，金丹问帝邱。
城上乌
作者：姚燮
朝代：清
体裁：古风

城上乌，尾毕逋。将弹尔肉腊尔肤，尔不远飞胡为乎？城上乌，声呜哀。昔年城上有大树，今日城上无蒿莱。城上但有白骨堆，尔不远飞将胡为？天海秋寒月苍莽，西风到地一千丈。羽如败叶飒已彫，心悬空阔魂难逃。鬼车旁睨流涎臊，七星闪闪芒如刀。
城东废园四章·其一
作者：姚燮
朝代：清
体裁：五言律诗

托身蝴蝶里，憔悴老王孙。马少花当路，人稀棘满门。照墙山自媚，蔽树屋先昏。三月无觞社，遗墟感仅存。
城东废园四章·其三
作者：姚燮
朝代：清
体裁：五言律诗

画桃攀折尽，燕子向邻飞。故事荒难问，浮尘乱莫挥。断红漂暗井，积绿冻横矶。隔柳阑干在，无人倚暮晖。
城东废园四章·其二
作者：姚燮
朝代：清
体裁：五言律诗

玉笋拥仙班，春灯十二鬟。露樽传柳出，风笛送莺还。文采当年耀，豪华信未患。如何池上月，不照旧时颜。
城东废园四章·其四
作者：姚燮
朝代：清
体裁：五言律诗

素蕾三桠草，纷如荠麦花。斜寮开饼市，别径过煤车。颓石依眠犬，凄风落病鸦。谁携橐驼瓮，来灌故侯瓜。
城东酒楼逢王耦庚感赠长歌
作者：姚燮
朝代：清
体裁：古风

高城黄蒿薄日弄，江上飞鸦酒尊送。十年别君常梦君，今喜逢君尚疑梦。风霜出门君髯斑，关河感秋吾发残。以吴联越山续山，满眼干戈行路难。男儿在世太仓米，贫贱谋生无善体。得閒随地且寻欢，相对何人许流涕。为君满泻黄金罍，清歌不用琵琶催。过街锦骑展骄色，拂檐落叶鸣馀哀。愁眉一展天云开，暮潮入峡千帆来。浩然掣尔佩钩短，径思骑虎游蓬莱。试魂危路博微饱，白透衣尘再难皂。扶犁学稼嗟我迟，积炭烧书劝君早。蜉蝣晨飞松已老，竞力名场鲜寿考。不才奚称冠盖荣，有命徒供妻子造。君不见渡头杨柳芊芊好，一拨商弦尽枯槁。问君此来安所依，严秋未换单薄衣。急须痛醉买舟返，鸥渚芙蓉方满扉。
城北寺
作者：姚燮
朝代：清
体裁：五言律诗

茂栎山屏竖，虚泓天镜开。双麋衔草去，一瀑挂空来。静地间初拓，孤僧出未回。石床趺亦好，初月梦初梅。
城北郊游
作者：姚燮
朝代：清
体裁：七言律诗

驰心略放看书毡，撒手何须挂杖钱？泥屐草痕蒙宿露，入城山影抹低烟。梵家花木无尘垢，豪宦园林但垄阡。随地儿童资问讯，从吾萧散得安便。
城南柳三章·其一
作者：姚燮
朝代：清
体裁：七言律诗

城南柳枝风荡摇，叶无多翠苦成娇。斜阳终古不离怨，晚鸦一行飞过桥。谁此闭门秋黯黯，看吾侧帽鬓萧萧。海天不是江都丽，那有紫云横玉箫？
城南柳三章·其三
作者：姚燮
朝代：清
体裁：七言律诗

如此鬖髿亦可怜，苦辞凉雨要微烟。昏黄不耐酒初醒，轻薄怨渠人少年。佳日茫茫吹尽絮，空樽寂寂怕闻鹃。画楼三百秋莺巷，解种芙蓉媚锦鞯。
城南柳三章·其二
作者：姚燮
朝代：清
体裁：七言律诗

玉箫宜月舞宜花，秋病臞人只梦家。不道西风入衰暮，尚牵芳绪怨天涯。杜娘乐府金缕曲，宫镜春眉张丽华。消得弱魂折不得，黛峰一捻照鬖髿。
城南酒肆和张际亮
作者：姚燮
朝代：清
体裁：七言律诗

早拚归计下明州，不信琴樽尚此留。掠海群鸿叫风雨，浮天空翠泼城楼。醉如有梦当骑虎，田倘能耕愿服牛。生恐眼前青鬓影，他时重见各成秋。
城西
作者：姚燮
朝代：清
体裁：七言律诗

城西斜巷草如蓬，那有鸣珂驻玉骢？懒与旷烟收晚绿，苦因雕鬓怨春红。画楼短烛樱桃雨，荷叶横塘翡翠风。鼓响自肥弦自瘦，司勋自笑绮怀穷。
城西废寺
作者：姚燮
朝代：清

阒寂重门闭网丝，我来叉手步逶迟。廊眉烟锉茶初熟，檐角风幡柳共吹。苜蓿场荒僧舞槊，桫椤堂古客扪碑。谁从佛阁敲疏磬，冷照沈沈鸽影移。
城阁
作者：姚燮
朝代：清
体裁：五言律诗

城阁对江悬，千樯动阔烟。凝云筛活水，暗树切明天。画得大痴意，琴弹中散弦。一船一渔叟，枕笠伴鸥眠。
塘上行
作者：姚燮
朝代：清
体裁：古风

乘潮待发江上楫，未夕且听樽前歌。凉飔飘衣气如露，帘光照荇烟生波。美人窈眇含微酡，匿意若澹情自多。娇喉倚笛语花燕，团扇回风出水荷，座人欲别愁无那。仰看片云下西北，飞鸟天际同婆娑。遥山平对酒杯绿，欲滴不滴双髻螺。下有宛转好阑槛，断无人倚生苔莎。皓月当年照眉黛，西风去日吹庭柯。青春朱颜两徂谢，此时不醉当如何？
塘栖
作者：姚燮
朝代：清
体裁：七言律诗

北来十日苦扬舲，得趁宵凉此暂停。岸北人声接蛙语，天东斜月让明星。栖凫水阁荷香满，走马河桥树气冥。到枕临安山色见，一鬟天际出亭亭。
塘栖舟中持螯独酌至醉
作者：姚燮
朝代：清
体裁：古风

樽中有酒不常满，人生百岁同逝流。向来得失迭哀乐，一去渺若烟云收。江头青山熟行客，绕船迤逦相迟留。连旬积雨苦霖沥，倏吹爽气何翛翛。高悬薄日照天海，便觉万里空青浮。残杨秃处见荒店，败荷芟尽无藏鸥。凭舷举酌向遥属，惝恍在目纷可愁。故人旌骑满台省，安有閒梦来沧洲？蟪蛄啼老越溪晚，芙蓉花发湘江秋。陶然一醉尽今日，明日之事良悠悠。
墙上花
作者：姚燮
朝代：清
体裁：五言律诗

春色邻墙泄，高花缬眼红。为谁矜晚色，要我怨东风。尔主心多俗，灵根托亦穷。爱时知献媚，尚不负天衷。
墙根秋海棠
作者：姚燮
朝代：清
体裁：五言律诗

憔悴不成怨，烟苔作翠衣。露边魂气怯，天外月痕低。未忍残篝照，何来冷蝶飞？嗟渠蓬首妇，芳序感乖违。
墙西玉簪初芽
作者：姚燮
朝代：清
体裁：七言律诗

薄纨如水障鬟丝，往夜流萤梦碧漪。不分撩将三楚思，倩谁写上六朝诗？夕阳最媚当初筱，弱草同怜是卷葹。静窟未供胡蝶睡，已招凉月恋迟迟。
墙角潭访胡宋彬山居
作者：姚燮
朝代：清
体裁：古风

怜君有家不得居，奉母挈妻投荒墟。可知故人跅弛子，与君茅庐隔三里。茅庐竹篱深树丛，野花如豆沿阶红。琴弦锵锵吹野风，山翠流几窗不空。拥书得友似关命，出门无路谁谅穷？荒云阴阴连渤海，携酒看天泪同洒。平生交游断消息，尔我难誇好颜色。种菜不知泥瘠肥，采薪不识樵径歧。西墙日斜黄鸡啼，木叶落尽愁棉衣。霜林乌巢两遥望，雨虐烟颠有依傍。明宵明月能过吾，迟尔菰矶狎寒浪。
墙角荼蘼花
作者：姚燮
朝代：清
体裁：五言律诗

约住可怜瘦，媚渠无尽山。烟难扶断力，风与栉斜鬟。小鸟唤流水，佳人看指镮。惭吾笼帽客，来拟醉时颜。
墙阴碧桃始放一花
作者：姚燮
朝代：清
体裁：七言律诗

一楞烟妥梦无厖，夜许明灯照影双。静有素怀倾水露，暗分骚怨与兰茳。惊春隣女频窥牖，引燕东风早过江。我忆隔蘋裙衩小，横波天末美人艭。
壑庵
作者：姚燮
朝代：清
体裁：七言律诗

径尾柴门背夕曛，密窗经磬静中闻。晚荷隔树明孤白，早桂沿山动暗薰。秋色自宜清净佛，湖光能作合离云。入尘惭有六根缚，愿此皈依谢俗氛。
声声慢·为冰蚕阁主写怨
作者：姚燮
朝代：清
体裁：词

壶唾生红，镜眉换碧，那堪凄病逢秋。须盼人归，捲帘独倚高楼。天边去帆无数，送离鸿、不送还鸥。斜日晚，惹烟芜凉气，暗狎琼钩。最怕湘涛夜梦，有露苔蛩语，絮近窗篝。柳已凋零，花还说甚娇柔。三更渐知凉紧，雨潇潇、风更飕飕。难睡妥，枕底鬟、罗袂半兜。
声声慢·张筱峰藕花香里填词图
作者：姚燮
朝代：清
体裁：词

明揩翡翠，软拓琉璃，香风筛动泠泠。玉想潜舒，愁便飏去如萍。携来白纨宫扇，听雏鬟、倚柳调笙。难禁受，是缠衫露气，拍簟烟声。不谱石湖仙曲，谱一篇绿意，两迭红情。五百年来，此君叔夏重生。凉飔渐催秋到，好安排、钿叶蓉屏。歌罢后，看鸳鸯、徐度画棂。
声声慢·约韦涟怀重游天平山
作者：姚燮
朝代：清
体裁：词

云峦抱黛，玉涧通香，深天窈碧难窥。乌桕丹枫，霜后又换秋姿。芒鞋未须再误，有山灵、催我寻诗。疏磬外，好眠烟漱石，一脱尘羁。佳客招携三两，更缒岩马共，斸药童随。剪烛僧庐，清梦莫忘当时。重把翠扃静叩，慰经年、猿鹤相思。西沜路，况芙蓉、开遍旧枝。
声声慢·陈云阁竹泉煮茗图，依高竹屋体。
作者：姚燮
朝代：清
体裁：词

香眉玉髓，剪翠研红，安炉石阑四角。嫩火须添，扫得蛩边枯箨。千竿万竿风静，让瑶笙、碧空吹落。午梦酽，借灵崖秋乳，冻瓷凉瀹。悟否参寥禅味，坐沉沉，斜阳渐过庭幕。酹燕酬莺，笑恁花筵传酪。云门饼师无恙，未愁他、赵州天邈。和清籁，有松枰、避烟臞鹤。
壶中天
作者：姚燮
朝代：清
体裁：词

渚平系缆，柳丝垂、拂我船窗孤倚。沙鸟不知凫与雁，隐隐衔芦飞起。入水天深，贴云山远，大有秋来意。悄焉风过，客心吹去千里。还羡老瓦粗樽，鲈肥酒熟，占与渔兄弟。画稿萧疏临未就，夕色又催行矣。断汊菱歌，荒湄榔响，渐散烟无际。海东月缓，隔篷梦暗潮尾。
壶中天/念奴娇·娃娃船
作者：姚燮
朝代：清
体裁：词

帆樯不使，爱双舷翠浅，两头红仄。款款西泠桥外路，恰好晚凉时节。乱荻旋欺，断蘋忽揽，又惹杨花幂。春漪如縠，往来梭影相织。疑是鸂鶒冲烟，晴蛉掠雨，一样能轻捷。小桨木兰，鱼妇荡，水点溅裙红湿。回渚捞虾，画滩寻鸭，不载天涯客。愁风愁浪，笑我江上离别。
壶中天/念奴娇·寄远集石帚句
作者：姚燮
朝代：清
体裁：词

风帘自卷，浸愁漪、暮色偏怜高处。书寄岭头封不到，只见乱山无数。月落潮生，酒醒波远，残柳参差舞。江皋隐隐，彩云飞过何许。谁解唤起湘灵，粉香吹下，心事还将与。古十六陂人未到，一点芳心休诉。玉笛无声，罗衣初索，梦与秋相遇。韦郎去也，明年定在槐府。
壶中天·乌篷船
作者：姚燮
朝代：清
体裁：词

曹娥东去，荡弯环百里，越江如镜。风好宜帆风定纤，触荻乍闻笭箵。蠡口停沽，溪头看浣，逼袖春波冷。苎萝天末，晚山送到眉影。还爱娇小鱼娃，柁楼罢饭，照水斜兜鬓。采采菱花新水调，我已年来惯听。桨碧拖烟，舷红扣月，客梦浮能稳。西陵树色，雁边渐渐移近。
壶中天·北池白莲盛开
作者：姚燮
朝代：清
体裁：词

秋心凉到，尚凌波无恙，相招小住。摺扇轻衫人面面，分占闲愁多许。幽梦横阑，微飔度影，欲我依依语。满城烟黍，鸥槃人在何处。听否水阁西边，湘帘漾夕，细细修箫谱。低唱惜红衣一曲，回首昨宵风雨。薄醉偏宜，相怜不尽，带得香归去。苍茫天际，海东新月才吐。
壶中天·沅夕渡娥江观孝女祠灯社
作者：姚燮
朝代：清
体裁：词

长宵几许。买春舲、自溯中流延瞩。缓缓兰涛催月上，一种吟心凄独。云净山疏，风香花远，星影摇明绿。谁家沉醉，画楼天半吹烛。笑我岁岁辞家，鹔鹴裘敝，恁贳葡桃斛。人散蘋阴烟似黛，飞起鸳鸯卅六。小海西回，大江东去，幽怨馀湘竹。中郎词在，漫歌迎送神曲。
壶中天·茶船
作者：姚燮
朝代：清
体裁：词

玉船横几，似仙莲拓瓣，供人清啜。一舸黄州词客去，湖上蘋缘谁结。桃叶排铛，鸥童试铫，小载春池月。松床涛沸，梦回帘水凉阔。须莫至正银楂，碧山制在，新样从伊夺。石瓮残梅香点后，慢误波心罗袜。药海吹笙，曲江读画，泛到鱼烟活。旗枪战午，邵阳遗事同说。
壶中天·题朱研山梅影寻诗图
作者：姚燮
朝代：清
体裁：词

深深庭院。正迟迟月上，沉沉夜半。画出疏疏梅影瘦，寂寂苍苔步缓。点帽香寒，蘸衣露湿，吟思含凄惋。谁家楼阁，笛声天际飘远。可是才子姜夔，先生和靖，借此春光遣。六槅冰纹烟琐碎，萼绿江南梦断。鹤语廊回，鹃啼星淡，晓气浮葱茜。笑他驴背，灞桥风雪无限。
壶园夜坐薄醉作
作者：姚燮
朝代：清
体裁：古风

月光西斜墙缺白，瘦花移影上苔石。苔烟霏霏吹暗芳，纤狸潜来选眠席。幽人行杯方薄醺，空翠缭眼疑水云。榆叶翩翻柳丝漾，一帘蘋藻交衣纹。携箫自谱春秋曲，蝶愁露凉飞就烛。箫声欲断乌语续，听是凄弦和邻屋。
壶园春晚杂兴五章呈徐编修师宝善·其一
作者：姚燮
朝代：清
体裁：古风

饱食未适用，坐使青鬓彫。何如豢马人，尚知酬所劳。墙竹分牖阴，萚解云初苞。纵为秋水气，不涤尘心胶。天风北漠来，沙声荡如潮。渐觉屋楞间，集有群鸦嚣。胡然一寸念，黯若琴尾焦。此琴不浪弹，弹之亦不调。岂有钟期耳，而甘闻喧刁。
壶园春晚杂兴五章呈徐编修师宝善·其三
作者：姚燮
朝代：清
体裁：古风

东院宴豪客，门外多华鞍。西邻蒙帕女，独汲古井寒。井上梧桐枝，绿峻无巢鸾。远吸西山晖，下射芙蓉阑。芙蓉犹未华，勺药迟将残。密幕龙烟薰，不熨罗袖单。艳情宜眷春，独居今知难。且撷海岳云，溽此湘皋兰。
壶园春晚杂兴五章呈徐编修师宝善·其二
作者：姚燮
朝代：清
体裁：古风

薇枝摇绀云，静日转光翠。其影当砚屏，能使墨华媚。外动沈希微，幽窗惬晨睡。青巉万笏云，梦与天界邃。抽掣流霞鞭，尘驹几疲悴。气及牛口伸，封已马鬣遂。坱圠无厈厓，益知葆冲粹。我怜屈子醒，难傲杜康醉。
壶园春晚杂兴五章呈徐编修师宝善·其五
作者：姚燮
朝代：清
体裁：古风

岂云归之晚，颇动乡里心。持之比海水，异远同其深。清和近樱序，众木将郁森。怨兹阶草色，故为晚黛侵。天畿控云上，俯隔吴越岑。河无去者帆，沙有来者禽。独歌告所知，感此难愔愔。眼中八骏马，贱于一握金。愿从甪里翁，采药商山阴。
壶园春晚杂兴五章呈徐编修师宝善·其四
作者：姚燮
朝代：清
体裁：古风

天半朝阳门，鼍钟夕初警。渐息轮蹄喧，供我独立静。暗绿交露藤，危墙逼清景。夐然孤月光，出自海东岭。洞无微滓飏，旷有妙思骋。八宝琉璃藏，咫尺上清境。置梦华阙高，一瞬了万顷。咳唾成玉霜，飘染蝶衣冷。射貂方制冠，忧谁寤时耿。及斯孤夜严，聊为返躬省。
复题其种纸山房图
作者：姚燮
朝代：清
体裁：七言律诗

乌椑大叶烂秋霜，苕北谯南太史庄。一夜神风吹劫火，百年乔木剩虚堂。临池旧泽守能几，绕屋新枝今复长。后起有人嗟老迈，苍髯白眼泣斜阳。
夏夜同姬人江岸步月即事五绝句·其一
作者：姚燮
朝代：清
体裁：七言绝句

寂寂露萤停暗莎，斜斜风雁渡明河。薄衣凉透不归去，泥听渔儿水调歌。
夏夜同姬人江岸步月即事五绝句·其三
作者：姚燮
朝代：清
体裁：七言绝句

炯眼窥矶独鹭醒，鹭飞孤荻动亭亭。扶来罗袖袖垂水，夺得荻边山影青。
夏夜同姬人江岸步月即事五绝句·其二
作者：姚燮
朝代：清
体裁：七言绝句

回指墙隅阁一层，垂垂暗绿袅烟藤。昨宵醉倚看星处，个是横阑个是灯。
夏夜同姬人江岸步月即事五绝句·其五
作者：姚燮
朝代：清
体裁：七言绝句

一瞬东流去渺茫，十年春梦警鸳鸯。鸥天万顷山千髻，约共渔装老是乡。
夏夜同姬人江岸步月即事五绝句·其四
作者：姚燮
朝代：清
体裁：七言绝句

隔将杨柳问姮娥，今夜谁边秋最多？可惜桥东千叶芋，托身烟水不为荷。